1993R2454 — DA — 01.07.2009 — 013.002

Dette dokument er et dokumentationsredskab, og institutionerne påtager sig intet ansvar herfor

Ændret ved:





Ændret ved:





Berigtiget ved:







NB: I denne konsoliderede udgave forekommer henvisninger til den europæiske regningsenhed og/eller ecuen. Begge skal fra den 1. januar 1999 forstås som henvisninger til euroen — Rådets forordning (EØF) nr. 3308/80 (EFT L 345 af 20.12.1980, s. 1) og Rådets forordning (EF) nr. 1103/97 (EFT L 162 af 19.6.1997, s. 1).









▼B

KOMMISSIONENS FORORDNING (EØF) Nr. 2454/93

af 2. juli 1993

om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks







KOMMISSIONEN FOR DE EUROPÆISKE FÆLLESSKABER HAR — under henvisning til Traktaten om Oprettelse af Det Europæiske Økonomiske Fællesskab, under henvisning til Rådets forordning (EØF) nr. 2913/92 af 12. oktober 1992 om indførelse af en EF-toldkodeks ( 1 ), i det følgende benævnt kodeksen, særlig artikel 249, og ud fra følgende betragninger: ud fra følgende betragninger: Kodeksen samler de nuværende toldforskrifter i én retsakt; samtidig er der foretaget ændringer af forskrifterne, for at de kan foreligge i en mere sammenhængende og forenklet form, hvorved også visse mangler er blevet udbedret; den udgør dermed udtømmende EF-forskrifter på området; begrundelserne for Rådets kodificering af toldforskrifterne gælder også for gennemførelsesbestemmelserne hertil; derfor bør også gennemførelsesbestemmelserne til toldforskrifterne, som hidtil har været spredt over en mængde fællesskabsforordninger og -direktiver, samles i én forordning; en sådan kodeks om gennemførelse af EF-toldforskrifterne bør indeholde de nuværende gennemførelsesbestemmelser på toldområdet; på grundlag af de erfaringer, der er gjort, er det dog nødvendigt — at tilpasse disse regler efter bestemmelserne i kodeksen — at udvide rækkevidden af visse bestemmelser, der på nuværende tidspunkt kun gælder for bestemte toldprocedurer, for at tage hensyn til kodeksens generelle anvendelsesområde — at præcisere visse regler for at opnå en større retssikkerhed ved deres anvendelse; ændringerne vedrører især bestemmelserne om toldskyld; anvendelsesperioden for artikel 791, stk. 2, bør begrænses til den 1. januar 1995, og inden udløbet af denne periode bør spørgsmålet på ny undersøges i lyset af den erhvervede erfaring; de i denne forordning fastsatte foranstaltninger er i overensstemmelse med udtalelse fra Toldkodeksudvalget — UDSTEDT FØLGENDE FORORDNING:







DEL I

ALMINDELIGE GENNEMFØRELSESBESTEMMELSER







AFSNIT I

GENERELT







KAPITEL 1

Definitioner

Artikel 1

I denne forordning forstås ved:

1) kodeksen: Rådets forordning (EØF) af (SIC! EØF nr.) 2913/92 af 12. oktober 1992 om indførelse af en EF-toldkodeks

▼M6

2) ATA-carnet: det internationale tolddokument for midlertidig indførsel, der er indført som led i ATA-konventionen eller Istanbul-konventionen

▼M21

3) udvalget: det toldkodeksudvalg, der er nedsat ved kodeksens artikel 247a og 248a

▼B

4) Toldsamarbejdsrådet: den organisation, der er oprettet ved konventionen om oprettelse af et toldsamarbejdsråd, indgået i Bruxelles den 15. december 1950

5) de oplysninger, der er nødvendige til identifikation af varerne: dels de oplysninger, der benyttes til at identificere varerne til handelsbrug, og som gør det muligt for toldmyndighederne at fastslå varernes tarifering, dels varernes mængde

6) varer uden erhvervsmæssig karakter: både varer, hvis henførsel under den pågældende toldprocedure har lejlighedsvis karakter, og varer, der ved deres art og mængde forekommer at være bestemt til personlig, privat brug for modtagerne eller deres familie eller for de personer, der medbringer dem, eller som forekommer at være beregnet til gaver

7) handelspolitiske foranstaltninger: ikke-toldmæssige foranstaltninger, der er fastsat inden for rammerne af den fælles handelspolitik ved fællesskabsbestemmelserne om indførsel og udførsel af varer, såsom tilsyns- og beskyttelsesforanstaltninger, kvantitative restriktioner eller lofter samt import- eller eksportforbud

8) toldnomenklatur: en af de i kodeksens artikel 20, stk. 3, omhandlede nomenklaturer

9) Det Harmoniserede System (HS): Det Harmoniserede Varebeskrivelses- og Varenomenklatursystem

▼M21

10) traktaten: Traktaten om oprettelse af Det Europæiske Fællesskab

▼M6

11) Istanbul-konventionen: den konvention om midlertidig indførsel, der er udfærdiget i Istanbul den 26. juni 1990.

▼M29

12) erhvervsdrivende: en person, som er erhvervsmæssigt involveret i aktiviteter, der er omfattet af toldlovgivningen

▼M32

13) enhedsbevilling: en bevilling, der involverer toldmyndighederne i flere medlemsstater for en af følgende procedurer: — den forenklede angivelsesprocedure i henhold til kodeksens artikel 76, stk. 1 — proceduren for hjemstedsordningen i henhold til kodeksens artikel 76, stk. 1 — toldprocedurer med økonomisk betydning i henhold til kodeksens artikel 84, stk. 1, litra b), eller — særligt anvendelsesformål i henhold til kodeksens artikel 21, stk. 1

14) integreret bevilling: en bevilling til at anvende flere af de i nr. 13 nævnte procedurer; den kan have form af en integreret enhedsbevilling, hvis flere toldmyndigheder er involveret

15) bevillingstoldmyndighed: den toldmyndighed, der tildeler en bevilling.

▼M33

16) EORI nummer (Economic Operators Registration and Identification number — nummer til registrering og identifikation af erhvervsdrivende): et fælles nummer i Det Europæiske Fællesskab, som en medlemsstats toldmyndigheder eller den eller de af en medlemsstat udpegede myndigheder tildeler erhvervsdrivende og andre personer efter reglerne i kapitel 6

17) summarisk indgangsangivelse: den i toldkodeksens artikel 36a omhandlede summariske angivelse, der skal indgives for varer, der føres ind i Fællesskabets toldområde, medmindre andet er fastsat i denne forordning.

▼M18

Artikel 1a

Ved anvendelse af artikel 291 til 300, anses landene i Den Økonomiske Union Benelux som en enkelt medlemsstat.

▼B







KAPITEL 2

Afgørelser

Artikel 2

Når en person, der indgiver en anmodning om afgørelse, ikke er i stand til at fremlægge alle de dokumenter og oplysninger, der er nødvendige, for at der kan træffes afgørelse, skal toldmyndighederne selv fremlægge de dokumenter og oplysninger, som er til deres rådighed.

Artikel 3

En begunstigende afgørelse om sikkerhedsstillelse til en person, som har forpligtet sig til at betale de krævede beløb, når toldmyndighederne rejser skriftligt krav herom, tilbagekaldes, såfremt den pågældende forpligtelse ikke overholdes.

Artikel 4

Tilbagekaldelsen vedrører ikke varer, der på det tidspunkt, hvor tilbagekaldelsen får virkning, allerede er blevet henført under den pågældende procedure i medfør af den tilbagekaldte bevilling.

Toldmyndighederne kan dog kræve, at sådanne varer inden for en af dem fastsat frist angives til en tilladt toldmæssig bestemmelse eller anvendelse.

▼M1







KAPITEL 3

EDB-behandling

Artikel 4a

1. Toldmyndighederne kan bestemme, at nogle formaliteter skal opfyldes ved elektronisk databehandling, og fastsætte betingelserne og reglerne herfor, dog således at principperne i toldforskrifterne overholdes

Der forstås ved:

— elektronisk databehandling (edb): — a) udveksling af standardiserede EDI-meddelelser med toldmyndighederne b) indlæsning af data, som er nødvendige til opfyldelse af de pågældende formaliteter, i toldmyndighedernes edb-systemer

— EDI (Electronic Data Interchange): elektronisk transmission mellem et datasystem og et andet af data, der er struktureret på grundlag af anerkendte meddelelsesstandarder

— standardiseret meddelelse: en meddelelse, hvis struktur er fastlagt på forhånd og godkendt til elektronisk transmission af data.

2. De betingelser, der fastsættes for opfyldelse af formaliteter ved elektronisk databehandling, skal især omfatte foranstaltninger til kontrol af oplysningernes oprindelse og til beskyttelse mod, at uvedkommende kan få adgang til oplysningerne, at oplysningerne går tabt, bliver ændret eller slettet.

Artikel 4b

Når der benyttes elektronisk databehandling ved opfyldelse af formaliteter, bestemmer toldmyndighederne, efter hvilke nærmere regler den håndskrevne underskrift erstattes med en anden teknik, der eventuelt kan baseres på anvendelse af en kode.

▼M19

Artikel 4c

Toldmyndighederne kan undlade at kræve følgende oplysninger i forbindelse med forsøgsprogrammer, der ved hjælp af elektronisk databehandling tager sigte på at vurdere mulige forenklinger, i det tidsrum der er strengt nødvendigt for at gennemføre programmet:

a) den toldangivelse, der er omhandlet i artikel 178, stk. 1

b) som undtagelse fra artikel 222, stk. 1, udfyldelse af visse rubrikker i det administrative enhedsdokument, når oplysningerne hverken er nødvendige for at identificere varerne eller for at fastsætte de pågældende import- eller eksportafgifter.

Oplysningerne skal imidlertid stilles til rådighed, hvis der anmodes herom i forbindelse med en eventuel kontrol.

Det importafgiftsbeløb, der opkræves i den periode, der er omfattet af en undtagelse i medfør af stk. 1, må ikke være lavere end det, der ville blive opkrævet, hvis der ikke forelå nogen undtagelse.

Medlemsstater, der er interesserede i at deltage i sådanne forsøgsprogrammer, forelægger på forhånd Kommissionen alle oplysninger om det foreslåede forsøgsprogram, herunder dets planlagte varighed. De holder også Kommissionen underrettet om programmets gennemførelse og resultater. Kommissionen underretter alle øvrige medlemsstater herom.

▼M29







KAPITEL 4

Udveksling af data mellem toldmyndigheder med brug af informationsteknologi og computernetværk

Artikel 4d

1. Medmindre særlige omstændigheder gør sig gældende, og uden at det berører bestemmelserne vedrørende den pågældende procedure, som i givet fald finder tilsvarende anvendelse, benytter toldmyndighederne, når medlemsstaterne i samarbejde med Kommissionen har udviklet elektroniske systemer til udveksling af oplysninger om en toldprocedure eller erhvervsdrivende, sådanne systemer til informationsudvekslingen mellem de berørte toldsteder.

2. Når de i en procedure involverede toldsteder ligger i forskellige medlemsstater, skal de meddelelser, der anvendes til udveksling af data, være i overensstemmelse med den struktur og den nærmere udformning, som fastsættes af toldmyndighederne efter fælles aftale.

Artikel 4e

1. Foruden de betingelser, der henvises til i artikel 4a, stk. 2, indfører og vedligeholder toldmyndighederne passende sikkerhedsordninger, for at de forskellige systemer kan fungere effektivt, pålideligt og sikkert.

2. For at opnå det niveau for systemsikkerhed, der er fastsat i stk. 1, registreres hver indlæsning, ændring eller sletning af data med angivelse af årsagen til og det nøjagtige tidspunkt for en sådan handling og med anførelse af identiteten på den person, der foretager behandlingen. De oprindelige data og alle således behandlede data skal opbevares i mindst tre kalenderår efter udløbet af det år, som dataene vedrører, medmindre andet er bestemt.

3. Toldmyndighederne kontrollerer sikkerheden med regelmæssige mellemrum.

4. Toldmyndighederne underretter hinanden og i givet fald også den berørte erhvervsdrivende om eventuel mistanke om sikkerhedsbrud.







KAPITEL 5

Risikoforvaltning

Artikel 4f

1. Toldmyndighederne udfører risikoforvaltning for at sondre mellem de forskellige risikoniveauer, der er forbundet med varer, som er undergivet toldkontrol eller -tilsyn, og afgøre, hvorvidt og i givet fald hvor varerne skal undergives særlig toldkontrol.

2. Fastlæggelsen af risikoniveauer bygger på en vurdering af sandsynligheden for, at den risikorelaterede hændelse finder sted, og af dens konsekvenser, såfremt den rent faktisk indtræffer. Ved udvælgelsen af forsendelser eller angivelser, der skal undergives toldkontrol, skal der indgå stikprøver.

Artikel 4g

1. Den i toldkodeksens artikel 13, stk. 2, omhandlede risikoforvaltning på fællesskabsplan udføres i henhold til en elektronisk fælles ramme for risikoforvaltning omfattende følgende elementer:

a) et EF-toldrisikoforvaltningssystem til varetagelse af risikoforvaltningen, som skal benyttes til at formidle alle risikorelaterede oplysninger, som kan bidrage til at forbedre toldkontrollen, mellem medlemsstaternes toldmyndigheder og Kommissionen

b) fælles prioriterede kontrolområder

c) fælles risikokriterier og standarder for harmoniseret anvendelse af toldkontrol i specifikke tilfælde.

2. Med brug af det i stk. 1, litra a), omhandlede system udveksler toldmyndighederne risikorelaterede oplysninger i følgende situationer:

a) når en toldmyndighed har vurderet risiciene til at være betydelige og kræve toldkontrol, og det ved denne kontrol konstateres, at hændelsen, som omhandlet i toldkodeksens artikel 4, stk. 25, har fundet sted

b) når det ikke ved kontrollen kan konstateres, at hændelsen, som omhandlet i toldkodeksens artikel 4, stk. 25, har fundet sted, men den berørte toldmyndighed vurderer, at truslen indebærer en høj risiko andre steder i Fællesskabet.

Artikel 4h

1. De fælles prioriterede kontrolområder omfatter specielle, godkendte toldmæssige bestemmelser eller anvendelser, varetyper, trafikruter, transportformer eller erhvervsdrivende, der skal undergives skærpet risikoanalyse og toldkontrol i en vis periode.

2. Anvendelsen af fælles prioriterede kontrolområder baseres på en fælles tilgang til risikoanalyse og af hensyn til et ensartet niveau for toldkontrollen på fælles risikokriterier og standarder for udvælgelsen af de varer og erhvervsdrivende, der skal undergives kontrol.

3. Toldkontrol, der gennemføres inden for fælles prioriterede kontrolområder, har ingen indvirkning på andre former for kontrol, som toldmyndighederne normalt gennemfører.

Artikel 4i

1. De i artikel 4g, stk. 1, litra c), nævnte fælles risikokriterier og standarder omfatter følgende:

a) en beskrivelse af risikoen/risiciene

b) de risikofaktorer eller -indikatorer, der skal anvendes til at udvælge varer eller erhvervsdrivende til toldkontrol

c) karakteren af den toldkontrol, som toldmyndighederne skal gennemføre

d) varigheden af anvendelsen af den i litra c) nævnte toldkontrol.

De oplysninger, der indhentes ved anvendelse af de i første afsnit nævnte elementer, formidles med brug af det i artikel 4g, stk. 1, litra a), omhandlede EF-toldrisikoforvaltningssystem. De anvendes af toldmyndighederne i deres risikoforvaltningssystemer.

2. Toldmyndighederne underretter Kommissionen om resultaterne af den toldkontrol, der er gennemført i overensstemmelse med stk. 1.

Artikel 4j

Ved fastsættelsen af fælles prioriterede kontrolområder og anvendelsen af fælles risikokriterier og standarder tages der hensyn til følgende elementer:

a) om de står i rimeligt forhold til risikoen

b) om det er nødvendigt at iværksætte kontrollen omgående

c) den mulige virkning for handelsstrømmene, de enkelte medlemsstater og kontrolressourcerne.

▼M33







KAPITEL 6

Registrerings- og identifikationssystem

Artikel 4k

1. EORI-nummeret skal anvendes til at identificere erhvervsdrivende og andre personer i deres forbindelser med toldmyndighederne.

EORI-nummeret skal være struktureret på en måde, der opfylder kriterierne i bilag 38.

2. Hvis den myndighed, der er ansvarlig for at tildele EORI-nummeret, ikke er toldmyndigheden, udpeger hver medlemsstat den eller de myndigheder, der er ansvarlige for at registrere erhvervsdrivende og andre personer og tildele dem EORI-numre.

Medlemsstatens toldmyndigheder meddeler Kommissionen oplysninger om navne og adresser for den eller de myndigheder, der er ansvarlige for at tildele EORI-nummeret. Kommissionen offentliggør oplysningerne på internettet.

3. Medlemsstaterne kan som EORI-nummer anvende et nummer, som de kompetente myndigheder af fiskale, statistiske eller andre grunde allerede har tildelt en erhvervsdrivende eller en anden person, jf. dog stk. 1.

Artikel 4l

1. En erhvervsdrivende, der er etableret i Fællesskabets toldområde, skal være registreret hos toldmyndighederne eller den udpegede myndighed i den medlemsstat, hvor han er etableret. Erhvervsdrivende skal ansøge om registrering, inden de påbegynder de i artikel 1, nr. 12, nævnte aktiviteter. Erhvervsdrivende, der ikke har ansøgt om registrering, kan dog gøre det i forbindelse med deres første operation.

2. I de i artikel 4k, stk. 3, nævnte tilfælde kan medlemsstaterne fritage en erhvervsdrivende eller en anden person for forpligtelsen til at ansøge om et EORI-nummer.

3. En erhvervsdrivende, der ikke er etableret i Fællesskabets toldområde og ikke har et EORI-nummer, skal registreres af toldmyndighederne eller den udpegede myndighed i den medlemsstat, hvor han for første gang gør et af følgende:

a) han indgiver i Fællesskabet en summarisk angivelse eller en toldangivelse, som ikke udgør: i) en toldangivelse, der indgives i henhold til artikel 225 til 238, eller ii) en toldangivelse, der indgives for proceduren for midlertidig indførsel

b) han indgiver i Fællesskabet en summarisk udgangs- eller indgangsangivelse

c) han driver et midlertidigt oplag, jf. artikel 185, stk. 1

d) han ansøger om en tilladelse, jf. artikel 324a eller 372

e) han ansøger om et certifikat som autoriseret økonomisk operatør, jf. artikel 14a.

4. Andre personer end erhvervsdrivende registreres kun, såfremt følgende betingelser alle er opfyldt:

a) en sådan registrering er påkrævet efter en medlemsstats lovgivning

b) personen har ikke tidligere fået tildelt et EORI-nummer

c) personen påbegynder operationer, for hvilke der skal tildeles et EORI-nummer, jf. bilag 30A eller bilag 37, afsnit I.

5. I de tilfælde, der er nævnt i stk. 4, gælder følgende:

a) en person, der er etableret i Fællesskabets toldområde, bortset fra den i stk. 1 nævnte erhvervsdrivende, skal registreres af toldmyndigheden eller den udpegede myndighed i den medlemsstat, hvor han er etableret

b) en person, der ikke er etableret i Fællesskabets toldområde, bortset fra den i stk. 3 nævnte erhvervsdrivende, skal registreres af toldmyndigheden eller den udpegede myndighed i den medlemsstat, hvor han deltager i de af toldlovgivningen omfattede aktiviteter.

6. En erhvervsdrivende eller en anden person må kun have ét EORI-nummer.

7. Med henblik på dette kapitel finder toldkodeksens artikel 4, stk. 2, tilsvarende anvendelse, når det skal fastslås, om en person er etableret i en medlemsstat.

Artikel 4m

1. Registrerings- og identifikationsoplysninger om erhvervsdrivende eller i givet fald om andre personer, som er registreret i det system, der er nævnt i artikel 4o, skal omfatte de oplysninger, der er anført i bilag 38d, jf. dog de særlige betingelser i artikel 4o, stk. 4 og 5.

2. Medlemsstaterne kan, når de registrerer erhvervsdrivende og andre personer med henblik på et EORI-nummer, forlange, at de fremlægger andre oplysninger end oplysningerne i bilag 38d, hvis dette er nødvendigt af hensyn til de mål, der er fastsat i nationale retsforskrifter.

3. Medlemsstaterne kan forlange, at erhvervsdrivende eller i givet fald andre personer fremlægger de i stk. 1 og 2 nævnte oplysninger i elektronisk form.

Artikel 4n

EORI-nummeret skal om nødvendigt anvendes i alle meddelelser fra erhvervsdrivende og andre personer til toldmyndighederne. Det skal også anvendes i forbindelse med udveksling af oplysninger mellem toldmyndigheder og mellem toldmyndigheder og andre myndigheder på de betingelser, der er fastsat i artikel 4p og 4q.

Artikel 4o

1. Medlemsstaterne samarbejder med Kommissionen om at udvikle et centralt elektronisk informations- og kommunikationssystem, der indeholder de i bilag 38d anførte oplysninger, som alle medlemsstaterne meddeler.

2. Toldmyndighederne benytter det i stk. 1 nævnte system og samarbejder med Kommissionen om behandling og udveksling mellem toldmyndigheder og mellem Kommissionen og toldmyndigheder af de i bilag 38d anførte registrerings- og identifikationsoplysninger om erhvervsdrivende og andre personer.

Andre oplysninger end oplysningerne i bilag 38d må ikke behandles i det centrale system.

3. Medlemsstaterne sikrer, at deres nationale systemer er ajourførte, fuldstændige og nøjagtige.

4. Medlemsstaterne overfører med regelmæssige mellemrum til det centrale system de i bilag 38d, nr. 1 til 4, anførte oplysninger om erhvervsdrivende og andre personer, når nye EORI-numre tildeles, eller de pågældende oplysninger ændres.

5. Medlemsstaterne overfører også med regelmæssige mellemrum til det centrale system de oplysninger i de nationale systemer, der er anført i bilag 38d, nr.5 til 12, om erhvervsdrivende og andre personer, når nye EORI-numre tildeles, eller de pågældende oplysninger ændres.

6. Kun de EORI-numre, der er tildelt i henhold til artikel 4l, stk. 1 til 5, skal overføres til det centrale system sammen med de øvrige oplysninger i bilag 38d.

7. Hvis det fastslås, at en erhvervsdrivende eller en anden person end en erhvervsdrivende indstiller de aktiviteter, der er nævnt i artikel 1, nr. 12, sørger medlemsstaten for, at det fremgår af de oplysninger, der er anført i bilag 38d, nr. 11.

Artikel 4p

I hver medlemsstat giver den myndighed, der er udpeget i henhold til artikel 4k, stk. 2, samme medlemsstats toldmyndigheder direkte adgang til de oplysninger, der er nævnt i bilag 38d.

Artikel 4q

1. I hver medlemsstat kan følgende myndigheder i et omfang, der fastlægges fra sag til sag, give hinanden direkte adgang til de i bilag 38d, nr. 1 til 4, nævnte oplysninger, som er i deres besiddelse:

a) toldmyndigheder

b) veterinærmyndigheder

c) sundhedsmyndigheder

d) statistiske myndigheder

e) skattemyndigheder

f) myndigheder med ansvar for bekæmpelse af svig

g) myndigheder med ansvar for handelspolitik, herunder i givet fald landbrugsmyndigheder

h) myndigheder med ansvar for grænsesikkerhed.

2. Myndighederne i stk. 1 kan kun oplagre de i samme stykke omhandlede oplysninger eller kun indbyrdes udveksle oplysninger, hvis en sådan behandling er nødvendig for at opfylde deres retlige forpligtelser vedrørende flytning af varer, som er omfattet af en toldprocedure.

3. Medlemsstaternes toldmyndigheder meddeler Kommissionen oplysninger om adresser for de i stk. 1 nævnte myndigheder. Kommissionen offentliggør oplysningerne på internettet.

Artikel 4r

Et EORI-nummer og de i bilag 38d anførte oplysninger skal behandles i det centrale system i den periode, som er fastsat i retsforskrifter i de medlemsstater, som overførte de i artikel 4o, stk. 4 og 5, nævnte oplysninger.

Artikel 4s

1. Denne forordning berører ikke og påvirker på ingen måde beskyttelsesniveauet for enkeltpersoner med hensyn til behandling af personoplysninger ifølge fællesskabsbestemmelserne og nationale forskrifter, og forordningen ændrer navnlig hverken medlemsstaternes forpligtelser vedrørende deres behandling af personoplysninger efter direktiv 95/46/EF eller fællesskabsinstitutioners eller -organers forpligtelser vedrørende deres behandling af personoplysninger efter forordning (EF) nr. 45/2001, når de udfører deres arbejde.

2. De i bilag 38d, nr. 1, 2 og 3, anførte identifikations- og registrerings-oplysninger om erhvervsdrivende og andre personer må kun offentliggøres af Kommissionen på internettet, hvis de pågældende personer frit har givet deres udtrykkelige og skriftlige godkendelse. Godkendelsen af offentliggørelsen meddeles i overensstemmelse med medlemsstaternes nationale forskrifter til medlemsstaternes myndigheder, der er udpeget i henhold til artikel 4k, stk. 2, eller til toldmyndighederne.

3. Personers rettigheder med hensyn til deres registreringsoplysninger, der er anført i bilag 38d og behandles i nationale systemer, skal udøves efter lovgivningen i den medlemsstat, hvor deres personoplysninger er oplagret, herunder navnlig gennemførelsesbestemmelserne til direktiv 95/46/EF.

Artikel 4t

Medlemsstaternes tilsynsmyndigheder for databeskyttelse og den europæiske tilsynsførende for databeskyttelse, der hver især fungerer inden for deres respektive beføjelsers rammer, samarbejder aktivt og sørger for et koordineret tilsyn med systemet i artikel 4o, stk. 1.

▼M10







AFSNIT II

BINDENDE OPLYSNINGER







KAPITEL 1

Definitioner

Artikel 5

I dette afsnit forstås ved:

1) bindende oplysninger: en tariferingsoplysning eller en oprindelsesoplysning, der er bindende for administrationerne i alle Fællesskabets medlemsstater, når de betingelser, der er fastlagt i artikel 6 og 7, er opfyldt

2) oplysningssøgende: — for så vidt angår tarifering: enhver person, der har anmodet toldmyndighederne om en bindende tariferingsoplysning — for så vidt angår oprindelse: enhver person, der med berettiget anledning har anmodet toldmyndighederne om en bindende oprindelsesoplysning

3) modtager: den person, i hvis navn den bindende oplysning er meddelt.







KAPITEL 2

Procedure for indhentning af bindende oplysninger — meddelelse til den oplysningssøgende og fremsendelse til Kommissionen

Artikel 6

1. Anmodning om bindende oplysninger fremsættes skriftligt til de kompetente toldmyndigheder i den eller de medlemsstater, hvor de pågældende oplysninger skal anvendes, eller til de kompetente toldmyndigheder i den medlemsstat, hvor den oplysningssøgende er etableret.

▼M18

Anmodninger om bindende tariferingsoplysninger (BTO) udfærdiges på en formular som vist i bilag 1B.

▼M10

2. Anmodningen om bindende tariferingsoplysninger må kun vedrøre én vare. Anmodningen om bindende oprindelsesoplysninger må kun vedrøre én vare og specifikke omstændigheder, der gør det muligt for varen at opnå oprindelsesstatus.

3.

A) Anmodningen om bindende tariferingsoplysninger skal bl.a. indeholde følgende oplysninger: a) modtagerens navn og adresse b) den oplysningssøgendes navn og adresse, hvis denne ikke er modtageren c) den toldnomenklatur, hvorefter tariferingen skal foretages. Hvis den oplysningssøgende ønsker at opnå tarifering af en vare i en af de nomenklaturer, der er omhandlet i kodeksens artikel 20, stk. 3, litra b), og stk. 6, litra b), skal den pågældende nomenklatur udtrykkeligt nævnes i anmodningen om bindende tariferingsoplysninger d) en detaljeret beskrivelse af varen, der gør det muligt at identificere den og fastslå dens tarifering i toldnomenklaturen e) varens sammensætning samt de undersøgelsesmetoder, der eventuelt er anvendt til at bestemme den, hvis tariferingen afhænger deraf f) eventuelt vareprøver, fotografier, tekniske tegninger, kataloger eller anden dokumentation, som kan være toldmyndighederne til hjælp ved bestemmelse af, hvorledes varen skal tariferes i toldnomenklaturen (vedlægges anmodningen) g) den forventede tarifering h) tilsagn om efter anmodning fra toldmyndighederne at fremlægge en oversættelse af den eventuelt vedlagte dokumentation til den pågældende medlemsstats officielle sprog eller et af dens officielle sprog i) angivelse af, hvilke oplysninger der bør betragtes som fortrolige j) tilkendegivelse af, om den oplysningssøgende har kendskab til, at der allerede er anmodet om eller meddelt en bindende tariferingsoplysning for en identisk eller lignende vare i Fællesskabet ▼M24 k) accept af, at de angivne oplysninger lagres i en database hos Kommissionen, og at oplysninger, der indgår i de bindende tariferingsoplysninger, herunder fotografier, skitser, brochurer osv., gøres tilgængelige for offentligheden via Internettet, dog med undtagelse af de oplysninger, som ansøgeren har markeret som fortrolige; de gældende bestemmelser om beskyttelse af oplysninger finder anvendelse. ▼M10

B) Anmodningen om bindende oprindelsesoplysninger skal bl.a. indeholde følgende oplysninger: a) modtagerens navn og adresse b) den oplysningssøgendes navn og adresse, hvis denne ikke er modtageren c) de retsforskrifter, der skal finde anvendelse, dvs. artikel 22 eller 27 i kodeksen d) en detaljeret beskrivelse af varen og dens tarifering i toldtariffen e) efter behov, varens sammensætning, de undersøgelsesmetoder, der eventuelt er anvendt til at bestemme den, og dens pris ab fabrik f) de forhold, der gør det muligt at bestemme oprindelsen, beskrivelse af de anvendte materialer og deres oprindelse, tarifering, tilsvarende værdier og en beskrivelse af de nærmere omstændigheder (regler for positionsskifte, merværdi, beskrivelse af bearbejdning eller forarbejdning eller enhver anden specifik regel), der har gjort det muligt at opfylde de pågældende betingelser; det bør især anføres, hvilken oprindelsesregel der er anvendt, og hvor varen forventes at have oprindelsesstatus g) eventuelt vareprøver, fotografier, tekniske tegninger, kataloger eller anden dokumentation om varens sammensætning og bestanddele, som kan vise, hvilken fremstillingsproces eller forarbejdning de anvendte materialer har undergået h) tilsagn om efter anmodning fra toldmyndighederne at fremlægge en oversættelse af den eventuelt vedlagte dokumentation til den pågældende medlemsstats officielle sprog eller et af dens officielle sprog i) angivelse af, hvilke oplysninger der bør betragtes som fortrolige, i forhold til offentligheden eller administrationerne j) tilkendegivelse af, om den oplysningssøgende har kendskab til, at der i Fællesskabet allerede er anmodet om eller meddelt en bindende tariferingsoplysning eller en bindende oprindelsesoplysning for identiske eller lignende varer eller materialer som dem, der er omhandlet i litra d) og f) k) accept af, at de angivne oplysninger må blive lagret på en database hos Kommissionen med offentlig adgang; bortset fra de i kodeksens artikel 15 nævnte tilfælde anvendes de i medlemsstaterne gældende bestemmelser om beskyttelse af oplysninger.

4. Hvis toldmyndighederne, når de modtager anmodningen, mener, at den ikke indeholder alle de oplysninger, der er nødvendige, for at de kan udtale sig med sikkerhed, anmoder de den oplysningssøgende om at meddele de manglende oplysninger. De i artikel 7 fastsatte frister på henholdsvis tre måneder og 150 dage fra det tidspunkt, hvor toldmyndighederne råder over alle de oplysninger, der er nødvendige, for at de kan udtale sig; de bekræfter modtagelsen af anmodningen og meddeler den oplysningssøgende om, fra hvilken dato den nævnte frist løber.

5. En fortegnelse over de toldmyndigheder, der er udpeget af medlemsstaterne til at modtage anmodninger om eller meddele bindende oplysninger, offentliggøres i De Europæiske Fællesskabers Tidende, serie C.

Artikel 7

1. Bindende oplysninger skal hurtigst muligt meddeles den oplysningssøgende.

a) For så vidt angår tarifering: Hvis det ikke er muligt at meddele bindende tariferingsoplysninger til den oplysningssøgende senest tre måneder efter godtagelsen af anmodningen, skal toldmyndighederne underrette den oplysningssøgende om grunden til forsinkelsen samt tilkendegive, hvornår de forventer at kunne meddele oplysningerne.

b) For så vidt angår oprindelse: Oplysningen skal være meddelt senest 150 dage efter godtagelsen af anmodningen.

2. Bindende oplysninger skal meddeles på en formular som vist i bilag 1 (bindende tariferingsoplysning) eller bilag 1a (bindende oprindelsesoplysning). Meddelelsen skal indeholde angivelse af, hvilke oplysninger der er meddelt som fortrolige. Der skal desuden henvises til den i kodeksens artikel 243 omhandlede klageadgang.

▼M24

Artikel 8

1. For så vidt angår bindende tariferingsoplysninger sender medlemsstaternes toldmyndigheder straks følgende til Kommissionen:

a) en kopi af anmodningen om bindende tariferingsoplysning (jf. bilag 1B)

b) en kopi af den meddelte bindende tariferingsoplysning (eksemplar nr. 2 i bilag 1)

c) oplysninger på eksemplar nr. 4 i bilag 1.

For så vidt angår bindende oprindelsesoplysninger sender de straks de relevante dele af de meddelte bindende oprindelsesoplysninger.

Fremsendelsen sker elektronisk.

2. Hvis en medlemsstat anmoder herom, sender Kommissionen den straks de oplysninger, den har modtaget i medfør af stk. 1. Fremsendelsen sker elektronisk.

3. De fremsendte oplysninger om anmodningen om bindende tariferingsoplysninger, de meddelte bindende tariferingsoplysninger og de oplysninger, som er angivet på eksemplar nr. 4 i bilag 1, lagres i en central database hos Kommissionen. Oplysningerne om de bindende tariferingsoplysninger, herunder fotografier, skitser, brochurer osv., kan gøres tilgængelige for offentligheden via Internettet, dog med undtagelse af de fortrolige oplysninger, der er angivet i rubrik 3 og 8 i de meddelte bindende tariferingsoplysninger.

▼M10







KAPITEL 3

Bestemmelser vedrørende afvigende bindende oplysninger

Artikel 9

1. Hvis det viser sig, at to eller flere bindende oplysninger afviger fra hinanden

— optager Kommissionen, på eget initiativ eller efter anmodning fra en medlemsstat, spørgsmålet på dagsordenen for udvalgets møde den kommende måned eller, hvis dette ikke er muligt, for det første derpå følgende møde

— vedtager Kommissionen ifølge kodeksens udvalgsprocedure hurtigst muligt og senest inden seks måneder efter det i første led nævnte møde en foranstaltning, der sikrer en ensartet anvendelse af forskrifterne for toldnomenklaturen eller varers oprindelse.

2. I stk. 1 forstås ved afvigende oprindelsesoplysninger oplysninger, der giver forskellig oprindelsesstatus til varer:

— som henhører under den samme toldposition, og hvis oprindelse er bestemt efter de samme oprindelsesregler, — og

— som er fremkommet ved samme fremstillingsproces.







KAPITEL 4

De bindende oplysningers retslige betydning

Artikel 10

1. Bindende oplysninger kan kun påberåbes af modtageren, jf. dog kodeksens artikel 5 og 64.

2.

a) For så vidt angår tarifering, kan toldmyndighederne kræve, at modtageren på det tidspunkt, hvor han afvikler toldformaliteterne, over for toldmyndighederne skal oplyse, at han er i besiddelse af bindende tariferingsoplysninger for de varer, som toldbehandles

b) For så vidt angår oprindelse, kan de myndigheder, der har beføjelser til at kontrollere, om bindende oprindelsesoplysninger kan finde anvendelse, kræve, at modtageren på det tidspunkt, hvor han afvikler alle formaliteterne, over for disse myndigheder skal oplyse, at han er i besiddelse af bindende oprindelsesoplysninger for de varer, som behandles.

3. Modtageren af en bindende oplysning kan kun gøre denne gældende for den pågældende vare,

a) for så vidt angår tarifering: såfremt toldmyndighederne finder det godtgjort, at der i alle henseender er overensstemmelse mellem den angivne vare og den vare, der er beskrevet i den forelagte tariferingsoplysning

b) for så vidt angår oprindelse: såfremt de i stk. 2, litra b), omhandlede myndigheder finder det godtgjort, at den angivne vare og de for dens opnåelse af oprindelsesstatus bestemmende omstændigheder i alle henseender stemmer overens med de varer, som de er beskrevet i den forelagte oprindelsesoplysning.

4. Toldmyndighederne eller de i stk. 2, litra b) omhandlede myndigheder kan forlange en oversættelse af henholdsvis den forelagte tariferingsoplysning og den forelagte oprindelsesoplysning til den pågældende medlemsstats officielle sprog eller et af dens officielle sprog.

Artikel 11

Bindende tariferingsoplysninger, der er meddelt efter den 1. januar 1991 af en medlemsstats toldmyndigheder, er bindende for de kompetente myndigheder i samtlige medlemsstater på samme betingelser.

Artikel 12

1. Straks efter vedtagelsen af de i kodeksens artikel 12, stk. 5, nævnte retsakter eller foranstaltninger træffer toldmyndighederne alle nødvendige foranstaltninger til, at der kun meddeles bindende oplysninger, der er i overensstemmelse med den pågældende retsakt eller foranstaltning.

2.

a) For så vidt angår bindende tariferingsoplysninger skal ved anvendelse af stk. 1 følgende datoer tages i betragtning: — for de i kodeksens artikel 12, stk. 5, litra a), nr. i), nævnte forordninger om ændring af toldnomenklaturen, den dato, fra hvilken de finder anvendelse — for de i kodeksens artikel 12, stk. 5, litra a), nr. i), nævnte forordninger, der fastlægger eller påvirker tariferingen af en vare i toldnomenklaturen, datoen for deres offentliggørelse i De Europæiske Fællesskabers Tidende, serie L — for de i kodeksens artikel 12, stk. 5, litra a), nr. ii), nævnte foranstaltninger om ændring af de forklarende bemærkninger til den kombinerede nomenklatur, datoen for deres offentliggørelse i De Europæiske Fællesskabers Tidende, serie C — for en dom afsagt af De Europæiske Fællesskabers Domstol som nævnt i kodeksens artikel 12, stk. 5, litra a), nr. ii), datoen for dommens afsigelse — for de i kodeksens artikel 12, stk. 5, litra a), nr. ii), nævnte foranstaltninger om tariferingsudtalelser eller ændringer af de forklarende bemærkninger til det harmoniserede systems nomenklatur, der vedtages af Verdenstoldorganisationen, datoen for offentliggørelse af Kommissionens meddelelse i De Europæiske Fællesskabers Tidende, serie C.

b) For så vidt angår bindende oprindelsesoplysninger, skal ved anvendelse af stk. 1 følgende datoer tages i betragtning: — for de i kodeksens artikel 12, stk. 5, litra b), nr. i), nævnte forordninger om definition af varers oprindelse og om de forskrifter, der fastsættes i henhold til artikel 12, stk. 5, litra b), nr. ii), den dato, fra hvilken de finder anvendelse — for de i kodeksens artikel 12, stk. 5, litra b), nr. i) nævnte foranstaltninger om de indledende noter og udtalelser, der er vedtaget på fællesskabsplan, datoen for deres offentliggørelse i De Europæiske Fællesskabers Tidende, serie C — for en dom afsagt af De Europæiske Fællesskabers Domstol som nævnt i kodeksens artikel 12, stk. 5, litra b), nr. ii), datoen for dommens afsigelse — for de i kodeksens artikel 12, stk. 5, litra b), nr. ii), nævnte foranstaltninger om udtalelser om oprindelse eller fortolkninger, der er vedtaget af WTO, den dato, der er angivet i Kommissionens meddelelse i De Europæiske Fællesskabers Tidende, serie C — for de i kodeksens artikel 12, stk. 5, litra b), nr. ii), nævnte foranstaltninger vedrørende bilaget til aftalen om oprindelsesregler og for de foranstaltninger, der vedtages som led i internationale aftaler, den dato, fra hvilken de finder anvendelse.

3. Kommissionen meddeler hurtigst muligt toldmyndighederne datoen for vedtagelsen af de i denne artikel omhandlede foranstaltninger og retsakter.







KAPITEL 5

Bestemmelser om ophør af de bindende oplysningers gyldighed

Artikel 13

Når en bindende oplysning som følge af anvendelse af kodeksens artikel 12, stk. 4, andet punktum, og stk. 5, annulleres eller ophører med at være gyldig, underrettes Kommissionen hurtigst muligt herom af de toldmyndigheder, der har meddelt oplysningen.

Artikel 14

1. Når modtageren af en bindende oplysning, der er ophørt med at være gyldig af årsager omhandlet i kodeksens artikel 12, stk. 5, ønsker at påberåbe sig oplysningen i et bestemt tidsrum i overensstemmelse med stk. 6 i nævnte artikel, underretter han toldmyndighederne herom og medsender om nødvendigt dokumentation, som giver mulighed for at kontrollere, om de med henblik herpå fastsatte betingelser er opfyldt.

2. I særlige tilfælde, hvor Kommissionen i henhold til kodeksens artikel 12, stk. 7, andet afsnit, har vedtaget at gøre undtagelse fra bestemmelserne i stk. 6 i samme artikel, samt i de tilfælde, hvor de i stk. 1 i nærværende artikel omhandlede betingelser for fortsat at påberåbe sig den bindende oplysning ikke er opfyldt, meddeler toldmyndighederne modtageren dette skriftligt.

▼M29







AFSNIT IIA

AUTORISEREDE ØKONOMISKE OPERATØRER







KAPITEL 1

Procedure for udstedelse af certifikater







Afdeling 1

Almindelige bestemmelser

Artikel 14a

1. Uden at det berører anvendelsen af de forenklinger, der behandles andetsteds i toldforskrifterne, kan toldmyndighederne efter ansøgning fra en erhvervsdrivende og i overensstemmelse med toldkodeksens artikel 5a udstede følgende certifikater som autoriseret økonomisk operatør (i det følgende benævnt »AEO-certifikat«):

a) AEO-certifikat — toldforenklinger: til erhvervsdrivende, som anmoder om at måtte benytte de i henhold til toldforskrifterne tilladte forenklinger, og som opfylder betingelserne i artikel 14h, 14i og 14j

b) AEO-certifikat — sikkerhed og sikring: til erhvervsdrivende, som anmoder om at måtte benytte lettelser med hensyn til toldkontrol vedrørende sikkerhed og sikring, når varerne kommer ind i Fællesskabets toldområde, eller når de forlader Fællesskabets toldområde, og som opfylder betingelserne i artikel 14h til 14k

c) AEO-certifikat — toldforenklinger/sikkerhed og sikring: til erhvervsdrivende, som anmoder om at måtte benytte de i litra a) omhandlede forenklinger og de i litra b) omhandlede lettelser, og som opfylder betingelserne i artikel 14h til 14k.

2. Toldmyndighederne tager behørigt hensyn til erhvervsdrivendes specifikke karakteristika, navnlig små og mellemstore virksomheders.

Artikel 14b

1. Hvis indehaveren af et i artikel 14a, stk. 1, litra a) eller c), omhandlet AEO-certifikat ansøger om en eller flere af de i artikel 260, 263, 269, 272, 276, 277, 282, 283, 313a, 313b, 324a, 324e, 372, 454a og 912g omhandlede tilladelser, undersøger toldmyndighederne ikke på ny de betingelser, som allerede er undersøgt i forbindelse med udstedelsen af AEO-certifikatet.

2. Når der er indgivet en summarisk angivelse af en indehaver af et i artikel 14a, stk. 1, litra b) eller c), omhandlet AEO-certifikat, kan det kompetente toldsted inden varernes ankomst i Fællesskabets toldområde underrette den autoriserede økonomiske operatør, hvis sendingen som følge af risikoanalysen er udvalgt til yderligere fysisk kontrol. Denne underretning gives dog kun, hvis den ikke er til skade for den kontrol, der skal gennemføres.

Medlemsstaterne kan dog foretage en fysisk kontrol, selvom den autoriserede økonomiske operatør ikke inden varernes ankomst til Fællesskabets toldområde er blevet underrettet om, at sendingen er udvalgt til en sådan kontrol. Når varerne skal forlade Fællesskabets toldområde, finder første og andet afsnit tilsvarende anvendelse.

3. Indehavere af et i artikel 14a, stk. 1, litra b) eller c), omhandlet AEO-certifikat, som indfører eller udfører varer, kan indgive summariske indgangs- og udgangsangivelser indeholdende de begrænsede data, der kræves i afdeling 2.5 i bilag 30A.

Transportvirksomheder, speditører og toldagenter, der er indehavere af et i artikel 14a, stk. 1, litra b) eller c), omhandlet AEO-certifikat og er involveret i indførsel eller udførsel af varer på vegne af indehavere af et i artikel 14a, stk. 1, litra b) eller c), omhandlet AEO-certifikat, kan ligeledes indgive summariske indgangs- og udgangsangivelser med de begrænsede datakrav, der kræves i afdeling 2.5 i bilag 30A.

Det kan af indehavere af et AEO-certifikat, der har ret til at anvende de begrænsede datakrav, forlanges, at de leverer yderligere dataelementer for at sikre, at systemer, der er omfattet af internationale aftaler med tredjelande om gensidig anerkendelse af AEO-certifikater og foranstaltninger vedrørende sikkerhed, fungerer korrekt.

4. Indehaveren af et AEO-certifikat undergives færre fysiske og dokumentbaserede kontroller end andre erhvervsdrivende. Toldmyndighederne kan beslutte andet med henvisning til en specifik trussel eller til kontrolforpligtelser i medfør af anden fællesskabslovgivning.

Hvis en kompetent toldmyndighed efter en risikoanalyse alligevel udvælger en forsendelse, som er omfattet af en summarisk indgangs- eller udgangsangivelse fra en autoriseret økonomisk operatør, til nærmere undersøgelse, gennemføres den nødvendige kontrol som en prioriteret opgave. Efter anmodning fra den pågældende autoriserede økonomiske operatør og med den kompetente toldmyndigheds godkendelse kan denne kontrol gennemføres et andet sted end på det berørte toldsted.

5. De i stk. 1, 2, 3 og 4 fastsatte fordele er betinget af, at den pågældende autoriserede økonomiske operatør kan fremvise de nødvendige AEO-certifikatnumre.







Afdeling 2

Ansøgning om AEO-certifikat

Artikel 14c

1. Ansøgning om et AEO-certifikat indgives skriftligt eller i elektronisk form i overensstemmelse med modellen i bilag 1C

2. Når toldmyndigheden konstaterer, at ansøgningen ikke indeholder alle nødvendige oplysninger, anmoder den senest 30 kalenderdage efter modtagelsen af ansøgningen den erhvervsdrivende om at fremlægge de relevante oplysninger og angiver årsagerne til anmodningen.

De i artikel 14l, stk. 1, og artikel 14o, stk. 2, fastsatte frister løber fra den dato, hvor toldmyndigheden modtager alle de oplysninger, som er nødvendige for at antage ansøgningen til behandling. Toldmyndighederne meddeler den økonomiske operatør, at ansøgningen er antaget til behandling, samt startdatoen for fristerne.

Artikel 14d

1. Ansøgningen indgives til en af følgende toldmyndigheder:

a) toldmyndigheden i den medlemsstat, hvor ansøgerens hovedbogholderi vedrørende de relevante toldordninger føres, og hvor i hvert fald en del af de operationer, AEO-certifikatet vedrører, gennemføres

b) toldmyndigheden i den medlemsstat, hvor ansøgerens hovedbogholderi vedrørende de relevante toldordninger er tilgængeligt i dennes computersystem for den kompetente toldmyndighed, der benytter informationsteknologi og computernetværk, og hvor ansøgerens almindelige logistiske ledelsesaktiviteter foregår, og hvor i hvert fald en del af de operationer, AEO-certifikatet vedrører, gennemføres.

Ansøgerens hovedbogholderi som omhandlet i litra a) og b) omfatter optegnelser og dokumentation, der sætter toldmyndigheden i stand til at kontrollere og føre tilsyn med betingelserne og kriterierne for opnåelse af AEO-certifikat.

2. Hvis det ikke kan fastslås, hvem der er den kompetente toldmyndighed i henhold til stk. 1, indgives ansøgningen til en af følgende toldmyndigheder:

a) toldmyndigheden i den medlemsstat, hvor ansøgerens hovedbogholderi vedrørende de relevante toldordninger føres

b) toldmyndigheden i den medlemsstat, hvor ansøgerens hovedbogholderi vedrørende de relevante toldordninger er tilgængeligt, som omhandlet i stk. 1, litra b), og hvor ansøgerens almindelige logistiske ledelsesaktiviteter foregår.

3. Hvis en del af de relevante regnskaber og optegnelser føres i en anden medlemsstat end den, til hvis toldmyndighed ansøgningen er indgivet i henhold til stk. 1 eller 2, skal ansøgeren udfylde rubrik 13, 16, 17 og 18 i ansøgningsskemaet i bilag 1C.

4. Hvis ansøgeren råder over lagerfaciliteter eller andre lokaler i en anden medlemsstat end den, til hvis toldmyndighed ansøgningen er indgivet i henhold til stk. 1 eller 2, skal ansøgeren oplyse dette i rubrik 13 i ansøgningsformularen i bilag 1C for at gøre det lettere for toldmyndighederne i den pågældende medlemsstat at undersøge de relevante forhold ved lagerfaciliteterne eller andre lokaler.

5. Den i artikel 14m omhandlede samrådsprocedure finder anvendelse på de i stk. 2, 3 og 4 i denne artikel nævnte tilfælde.

6. Ansøgeren henviser til en let tilgængelig hovedadresse eller udpeger en kontaktperson inden for ansøgerens administration for at give toldmyndighederne adgang til alle nødvendige oplysninger til vurderingen af, om kravene for udstedelse af AEO-certifikatet er opfyldt.

7. Ansøgere fremsender i videst muligt omfang de nødvendige data til toldmyndighederne i elektronisk form.

Artikel 14e

Medlemsstaterne sender Kommissionen en fortegnelse over de kompetente myndigheder, hvortil ansøgninger skal indgives, og giver meddelelse om eventuelle senere ændringer heraf. Kommissionen videresender disse oplysninger til de øvrige medlemsstater eller gør dem tilgængelige på internettet.

Disse myndigheder er de samme som de toldmyndigheder, der udsteder AEO-certifikaterne.

Artikel 14f

Ansøgningen antages ikke til behandling i følgende tilfælde:

a) Ansøgningen er ikke i overensstemmelse med artikel 14c og 14d.

b) Ansøgeren er dømt for et alvorligt strafbart forhold i tilknytning til sin økonomiske aktivitet eller er under konkursbehandling på det tidspunkt, ansøgningen indgives.

c) Ansøgeren har en bemyndiget repræsentant i toldanliggender, som er dømt for et alvorligt strafbart forhold vedrørende overtrædelse af toldforskrifterne i tilknytning til sit virke som befuldmægtiget.

d) Ansøgningen er indgivet inden for tre år efter tilbagekaldelsen af AEO-certifikatet, som omhandlet i artikel 14v, stk. 4.







Afdeling 3

Betingelser og kriterier for udstedelse af AEO-certifikatet

Artikel 14g

En ansøger behøver ikke at være etableret på Fællesskabets toldområde i følgende tilfælde:

a) når en international aftale mellem Fællesskabet og et tredjeland, hvor den erhvervsdrivende er etableret, indeholder bestemmelse om gensidig anerkendelse af AEO-certifikater og indeholder bestemmelse om de administrative ordninger for gennemførelsen af den fornødne kontrol på vegne af medlemsstatens toldmyndighed, såfremt det er påkrævet

b) når et luftfartsselskab eller et rederi, som ikke er etableret i Fællesskabet, men som har et regionalt kontor der og i forvejen er omfattet af de i artikel 324e, 445 og 448 fastsatte forenklinger, ansøger om et i artikel 14a, stk. 1, litra b), omhandlet AEO-certifikat.

I det i stk. 1, litra b) nævnte tilfælde anses ansøgeren for at opfylde betingelserne i artikel 14h, 14i og 14j, men skal desuden opfylde betingelserne i artikel 14k, stk. 2.

Artikel 14h

1. Den i toldkodeksens artikel 5a, stk. 2, første led, omhandlede tidligere tilfredsstillende opfyldelse af toldkravene anses for at foreligge, hvis ingen af nedennævnte personer har begået grove eller gentagne overtrædelser af toldforskrifterne de seneste tre år forud for ansøgningens indgivelse:

a) ansøgeren

b) de personer, som er ansvarlige for ansøgervirksomheden eller udøver kontrol med dens ledelse

c) ansøgerens eventuelle bemyndigede repræsentant i toldanliggender

d) den person i ansøgervirksomheden, som er ansvarlig for toldanliggender.

Tidligere tilfredsstillende opfyldelse af toldkravene kan dog anses for at foreligge, hvis den kompetente toldmyndighed anser eventuelle overtrædelser for uvæsentlige i forhold til antallet eller omfanget af ansøgerens toldrelaterede aktiviteter, og at der ikke er tvivl om, at ansøgeren har handlet i god tro.

2. Hvis de personer, der kontrollerer ledelsen af ansøgervirksomheden, er etableret eller bosiddende i et tredjeland, vurderer toldmyndighederne deres tidligere opfyldelse af toldkravene på grundlag af de regnskaber og andre oplysninger, der er til rådighed for dem.

3. Hvis ansøgeren har været etableret i mindre end tre år, vurderer toldmyndighederne vedkommendes tidligere opfyldelse af toldkravene på grundlag af regnskaber og andre oplysninger, der er til rådighed for dem.

Artikel 14i

For at toldmyndighederne kan afgøre, om ansøgeren har et tilfredsstillende system til forvaltning af bogholderi og i givet fald transportdokumenter som nævnt i toldkodeksens artikel 5a, stk. 2, andet led, skal ansøgeren:

a) anvende et regnskabssystem, som er i overensstemmelse med almindeligt anerkendte regnskabsprincipper, der anvendes i den medlemsstat, hvor regnskaberne føres, og som kan lette revisionsbaseret toldkontrol

b) give toldmyndigheden fysisk eller elektronisk adgang til virksomhedens toldregnskab og i givet fald transportdokumenter

c) have et logistisk system, hvori der sondres mellem fællesskabs- og ikke-fællesskabsvarer

d) have en administrativ organisation, som svarer til karakteren og størrelsen af hans virksomhed, og som er egnet til at forvalte varestrømmene, samt have indført interne kontrolforanstaltninger, der kan afsløre ulovlige eller ureglementerede transaktioner

e) såfremt det er relevant, have indført tilfredsstillende procedurer for behandling af licenser og tilladelser i tilknytning til handelspolitiske foranstaltninger eller handel med landbrugsprodukter

f) have indført tilfredsstillende procedurer for arkivering af virksomhedens regnskaber og information samt for beskyttelse mod tab af information

g) sikre, at de ansatte er bekendte med, at toldmyndighederne skal underrettes, hvis det bliver opdaget, at der er problemer med overholdelse af toldforskrifterne, og etablere passende kontakter for at kunne informere toldmyndighederne om sådanne forhold

h) have indført de fornødne it-sikkerhedsforanstaltninger til beskyttelse af ansøgerens computersystem mod uautoriseret indtrængen og til sikring af ansøgerens dokumentation.

En person, der ansøger om det i artikel 14a, stk. 1, litra b), omhandlede AEO-certifikat, vil ikke blive afkrævet at skulle opfylde det i stk. 1, litra c), i denne artikel fastsatte krav.

Artikel 14j

1. Det i toldkodeksens artikel 5a, stk. 2, tredje led, omhandlede kriterium om ansøgerens økonomiske solvens anses for opfyldt, hvis det kan dokumenteres, at vedkommende har været solvent de seneste tre år.

Ved økonomisk solvens forstås ved anvendelsen af denne artikel tilstrækkeligt god økonomisk formåen til at kunne opfylde sine forpligtelser under behørig hensyntagen til erhvervsaktivitetens særlige karakteristika.

2. Hvis ansøgeren har været etableret i mindre end tre år, vurderes vedkommendes økonomiske solvens på grundlag af regnskaber og information, der er til rådighed.

Artikel 14k

1. Ansøgeren anses for at overholde de i toldkodeksens artikel 5a, stk. 2, fjerde led, omhandlede sikkerheds- og sikringsstandarder, hvis følgende betingelser er opfyldt:

a) de bygninger, der skal anvendes i forbindelse med de operationer, som certifikatet skal omfatte, er konstrueret af materialer, som kan modstå uvedkommendes forsøg på at skaffe sig adgang og beskytter mod ulovlig indtrængen

b) der er en passende adgangskontrol, som kan forhindre uautoriseret adgang til forsendelses-, laste- og godsområder

c) foranstaltningerne til håndtering af varer omfatter beskyttelse mod tilførsel, ombytning eller tab af materiale og manipulation med lastenheder

d) der er i givet fald indført procedurer til at behandle import- og/eller eksportlicenser for varer, der er pålagt forbud og restriktioner, og til at skelne disse varer fra andre varer

e) den erhvervsdrivende har gennemført foranstaltninger, der gør det muligt tydeligt at identificere vedkommendes handelspartnere for at sikre den internationale forsyningskæde

f) ansøgeren foretager i det omfang, loven tillader, sikkerhedsscreening af personer, der forventes at skulle bestride sikkerhedsmæssigt følsomme stillinger, og foretager regelmæssigt baggrundscheck

g) ansøgeren sikrer, at det berørte personale deltager aktivt i informationskurser om sikkerhed.

2. Hvis et luftfartsselskab eller et rederi, som ikke er etableret i Fællesskabet, men som har et regionalt kontor dér og i forvejen er omfattet af de i artikel 324e, 445 eller 448 omhandlede forenklinger, ansøger om et i artikel 14a, stk. 1, litra b), omhandlet AEO-certifikat, skal det opfylde en af følgende betingelser:

a) Det skal være indehaver af et internationalt anerkendt sikkerheds- og/eller sikringscertifikat, som er udstedt på grundlag af internationale konventioner om de pågældende transportsektorer.

b) Det skal være sikkerhedsgodkendt fragtagent i henhold til Europa-Parlamentets og Rådets forordning (EF) nr. 2320/2002 ( 2 ). og opfylde kravene i Kommissionens forordning (EF) nr. 622/2003 ( 3 ).

c) Det skal være indehaver af et certifikat, som er udstedt i et land uden for Fællesskabets toldområde, hvis godkendelsen heraf er fastsat i en bilateral aftale mellem Fællesskabet og det pågældende tredjeland med forbehold af de betingelser, der er fastsat i aftalen.

Hvis luftfartsselskabet eller rederiet er indehaver af et i litra a) i dette stykke omhandlet certifikat, skal det opfylde kriterierne i stk. 1. Den udstedende toldmyndighed anser de i stk. 1 nævnte kriterier for opfyldt, i det omfang kriterierne for udstedelse af det internationale certifikat er identiske med eller svarer til de i stk. 1 fastsatte kriterier.

3. Hvis ansøgeren er etableret i Fællesskabet og er en sikkerhedsgodkendt fragtagent i henhold til forordning (EF) nr. 2320/2002 og opfylder kravene i forordning (EF) nr. 622/2003, anses de i stk. 1 nævnte kriterier for opfyldt, for så vidt angår de lokaler, for hvilke den erhvervsdrivende har opnået status som sikkerhedsgodkendt fragtagent.

4. Hvis ansøgeren, der er etableret i Fællesskabet, er indehaver af et internationalt anerkendt sikkerheds- og/eller sikringscertifikat udstedt i henhold til internationale konventioner, af et europæisk sikkerheds- og/eller sikringscertifikat udstedt i henhold til fællesskabslovgivningen, af en international standard fra Den Internationale Standardiseringsorganisation eller af en europæisk standard fra de europæiske standardiseringsorganisationer, anses de i stk. 1 nævnte kriterier for opfyldt, i det omfang kriterierne for udstedelse af sådanne certifikater er identiske med eller svarer til de i denne forordning fastsatte kriterier.







Afdeling 4

Procedure for udstedelse af AEO-certifikater

Artikel 14l

1. Den udstedende toldmyndighed fremsender ansøgningen til toldmyndighederne i alle de øvrige medlemsstater senest fem arbejdsdage regnet fra den dato, hvor den har modtaget ansøgningen i overensstemmelse med artikel 14c, med brug af det i artikel 14x omhandlede kommunikationssystem.

2. Når toldmyndigheden i en anden medlemsstat er i besiddelse af relevante oplysninger, som kan være af betydning for udstedelsen af certifikatet, meddeler den disse oplysninger til den udstedende toldmyndighed senest 35 kalenderdage efter datoen for den i stk. 1 omhandlede meddelelse, med brug af det i artikel 14x omhandlede kommunikationssystem.

Artikel 14m

1. Medlemsstaternes toldmyndigheder rådfører sig med hinanden, hvis undersøgelsen af en eller flere af de i artikel 14g til 14k fastsatte kriterier ikke kan gennemføres af den udstedende toldmyndighed enten som følge af manglende oplysninger eller manglende mulighed for at efterprøve oplysningerne. I så fald rådfører medlemsstaternes toldmyndigheder sig med hinanden senest 60 kalenderdage efter datoen for den udstedende toldmyndigheds meddelelse af oplysningerne, for at AEO-certifikatet kan udstedes eller ansøgningen afvises inden for de i artikel 14o, stk. 2, fastsatte frister.

Hvis den rådspurgte toldmyndighed undlader at svare inden de 60 kalenderdage, kan den toldmyndighed, der retter henvendelse, på den rådspurgte toldmyndigheds ansvar antage, at de kriterier, hvorom der ønskedes samråd, er opfyldt. Svarfristen kan forlænges, hvis ansøgeren foretager tilpasninger for at opfylde de pågældende kriterier og meddeler disse tilpasninger til begge toldmyndigheder.

2. Hvis den rådspurgte toldmyndighed efter den i artikel 14n omhandlede undersøgelse fastslår, at ansøgeren ikke opfylder en eller flere af kriterierne, fremsendes resultaterne af undersøgelsen med behørig dokumentation til den udstedende toldmyndighed, som afviser ansøgningen. I så fald finder bestemmelserne i artikel 14o, stk. 4, 5 og 6, anvendelse.

Artikel 14n

1. Den udstedende toldmyndighed undersøger, om de i artikel 14g til 14k fastsatte betingelser og kriterier for udstedelse af certifikatet er opfyldt. Undersøgelsen af de i artikel 14k fastsatte kriterier gennemføres på alle de forretningssteder, som er relevante for ansøgerens toldrelaterede aktiviteter. Undersøgelsen og dens resultater dokumenteres af toldmyndigheden.

Når der er et stort antal lokaler, og det på grund af fristen for udstedelse af certifikatet ikke er muligt at undersøge alle relevante lokaler, men toldmyndigheden ikke nærer tvivl om, at ansøgeren opretholder de samme sikkerhedsstandarder i alle lokaler, kan toldmyndigheden beslutte kun at undersøge en repræsentativ del af disse lokaler.

2. Den udstedende toldmyndighed kan acceptere konklusioner fra en ekspert på de i artikel 14i, 14j og 14k omhandlede relevante felter med hensyn til de i samme artikler fastsatte betingelser og kriterier. Eksperten må ikke have nær tilknytning til ansøgeren.

Artikel 14o

1. Den udstedende toldmyndighed udsteder AEO-certifikatet i overensstemmelse med modellen i bilag 1D.

2. AEO-certifikatet udstedes senest 90 kalenderdage efter datoen for modtagelsen af ansøgningen i overensstemmelse med artikel 14c. Hvis toldmyndigheden ikke er i stand til at overholde fristen, kan denne periode forlænges med yderligere 30 kalenderdage. I så fald giver toldmyndigheden ansøgeren meddelelse om årsagerne til forlængelsen inden udløbet af perioden på 90 kalenderdage.

3. Den i stk. 2, første punktum, fastsatte frist kan forlænges, hvis ansøgeren, medens undersøgelsen af kriterierne pågår, foretager tilpasninger for at opfylde disse kriterier og meddeler dem til den kompetente myndighed.

4. Når udfaldet af den undersøgelse, der foretages i overensstemmelse med artikel 14l, 14m og 14n, sandsynligvis fører til en afvisning af ansøgningen, giver den udstedende toldmyndighed ansøgeren meddelelse om resultaterne af undersøgelsen og giver vedkommende lejlighed til at svare inden 30 kalenderdage, før ansøgningen afvises. Den i stk. 2, første punktum, fastsatte periode suspenderes følgelig.

5. Afvisning af ansøgningen medfører ikke automatisk tilbagekaldelse af eksisterende bevillinger, der er udstedt i henhold til toldforskrifterne.

6. Hvis ansøgningen afvises, giver toldmyndigheden ansøgeren meddelelse om begrundelsen for denne afgørelse. Afgørelsen om afvisning af ansøgningen meddeles ansøgeren inden udløbet af de i stk. 2, 3 og 4 fastsatte frister.

Artikel 14p

Den udstedende toldmyndighed giver inden fem arbejdsdage toldmyndighederne i de øvrige medlemsstater meddelelse om, at der er udstedt et AEO-certifikat, med brug af det i artikel 14x omhandlede kommunikationssystem. Hvis ansøgningen afvises, gives der meddelelse herom inden for samme frist.







KAPITEL 2

AEO-certifikaters retlige virkninger







Afdeling 1

Almindelige bestemmelser

Artikel 14q

1. AEO-certifikatet gælder fra den tiende arbejdsdag efter udstedelsesdatoen.

2. AEO-certifikatet anerkendes i alle medlemsstater.

3. Gyldighedsperioden for AEO-certifikatet er ubegrænset.

4. Toldmyndighederne fører tilsyn med, at den autoriserede økonomiske operatør opfylder de fastsatte betingelser og kriterier.

5. Der foretages en fornyet vurdering af betingelserne og kriterierne af den udstedende toldmyndighed i følgende tilfælde:

a) når der sker væsentlige ændringer i den relevante fællesskabslovgivning

b) når der er begrundet formodning om, at den autoriserede økonomiske operatør ikke længere opfylder de relevante betingelser og kriterier.

Hvis der er udstedt et AEO-certifikat til en ansøger, som har været etableret i mindre end tre år, føres der nøje tilsyn det første år efter udstedelsen.

Artikel 14n, stk. 2, finder anvendelse.

Resultaterne af den fornyede vurdering gøres tilgængelige for toldmyndighederne i alle medlemsstater med brug af det i artikel 14x omhandlede kommunikationssystem.







Afdeling 2

Suspension af status som autoriseret økonomisk operatør

Artikel 14r

1. Status som autoriseret økonomisk operatør suspenderes af den udstedende toldmyndighed i følgende tilfælde:

a) hvis det konstateres, at betingelserne eller kriterierne for AEO-certifikatet ikke er opfyldt

b) hvis toldmyndighederne har tilstrækkelig grund til at tro, at den autoriserede økonomiske operatør har begået en handling, som giver anledning til strafferetlig forfølgning og vedrører overtrædelse af toldforskrifterne.

I det i første afsnit, litra b), omhandlede tilfælde kan toldmyndigheden dog beslutte ikke at suspendere status som autoriseret økonomisk operatør, hvis den anser en overtrædelse for at være uvæsentlig i forhold til antallet eller omfanget af de toldrelaterede aktiviteter, og at der ikke er tvivl om, at den autoriserede økonomiske operatør har handlet i god tro.

Inden toldmyndighederne træffer en afgørelse, giver de den pågældende erhvervsdrivende meddelelse om, hvilke resultater de er nået frem til. Vedkommende har ret til inden 30 kalenderdage efter datoen for meddelelsen at bringe situationen i orden og/eller fremsætte bemærkninger.

Suspensionen får dog omgående virkning, når det som følge af truslens art eller omfang er påkrævet af hensyn til borgernes sikkerhed og sikring, folkesundheden eller miljøet. Den suspenderende toldmyndighed underretter omgående toldmyndighederne i de øvrige medlemsstater med brug af det i artikel 14x omhandlede kommunikationssystem, så de kan træffe passende foranstaltninger.

2. Hvis indehaveren af et AEO-certifikat ikke bringer den i stk. 1, første afsnit, litra a), omhandlede situation i orden inden den i stk. 1, tredje afsnit, nævnte periode på 30 kalenderdage, giver den kompetente toldmyndighed den pågældende erhvervsdrivende meddelelse om, at status som autoriseret økonomisk operatør suspenderes for et tidsrum på 30 kalenderdage, således at vedkommende har mulighed for at foretage sig det fornødne for at bringe situationen i orden. Meddelelsen sendes også til toldmyndighederne i de øvrige medlemsstater med brug af det i artikel 14x omhandlede kommunikationssystem.

3. Hvis indehaveren af et AEO-certifikat har begået en i stk. 1, første afsnit, litra b), omhandlet handling, suspenderer den udstedende toldmyndighed status som autoriseret økonomisk operatør, så længe sagen behandles ved retten. Den underretter indehaveren af certifikatet herom. Meddelelsen sendes også til toldmyndighederne i de øvrige medlemsstater med brug af det i artikel 14x omhandlede kommunikationssystem.

4. Når den pågældende erhvervsdrivende ikke har været i stand til at bringe situationen i orden inden 30 kalenderdage, men kan bevise, at betingelserne kan blive opfyldt, hvis suspensionsperioden forlænges, suspenderer den udstedende toldmyndighed status som autoriseret økonomisk operatør i yderligere 30 kalenderdage.

Artikel 14s

1. Suspensionen berører ikke eventuelle toldprocedurer, som allerede var påbegyndt inden datoen for suspensionen og endnu ikke er tilendebragt.

2. Suspensionen berører ikke automatisk tilladelser, der er blevet bevilget uden forbindelse med AEO-certifikatet, medmindre årsagerne til suspensionen også er relevante for sådanne tilladelser.

3. Suspensionen berører ikke automatisk tilladelser til at benytte toldforenklinger, som er bevilget på grundlag af AEO-certifikatet, og for hvilke betingelserne fortsat er opfyldt.

4. Hvis det i tilfælde af et i artikel 14a, stk. 1, litra c), omhandlet AEO-certifikat kun er betingelserne i artikel 14k, som den pågældende erhvervsdrivende ikke opfylder, suspenderes status som autoriseret økonomisk operatør kun delvis, og der kan på dennes anmodning udstedes et nyt i artikel 14a, stk. 1, litra a), omhandlet AEO-certifikat.

Artikel 14t

1. Når den erhvervsdrivende til toldmyndighedernes fulde tilfredshed har truffet de nødvendige foranstaltninger for at opfylde de betingelser og kriterier, som en autoriseret økonomisk operatør skal opfylde, ophæver den udstedende toldmyndighed suspensionen og meddeler dette til den berørte erhvervsdrivende og toldmyndighederne i de øvrige medlemsstater. Suspensionen kan ophæves inden udløbet af den i artikel 14r, stk. 2 eller 4, fastsatte frist.

I den i artikel 14s, stk. 4, omhandlede situation lader den suspenderende toldmyndighed certifikatet træde i kraft på ny. Toldmyndigheden tilbagekalder derefter det i artikel 14a, stk. 1, litra a), omhandlede AEO-certifikat.

2. Hvis den berørte erhvervsdrivende ikke træffer de nødvendige foranstaltninger inden for den i artikel 14r, stk. 2 eller 4, fastsatte suspensionsperiode, tilbagekalder den udstedende toldmyndighed AEO-certifikatet og giver omgående toldmyndighederne i de øvrige medlemsstater meddelelse herom med brug af det i artikel 14x omhandlede kommunikationssystem.

I den i artikel 14s, stk. 4, omhandlede situation tilbagekaldes det oprindelige certifikat, og kun det nye i artikel 14a, stk. 1, litra a), omhandlede udstedte AEO-certifikat er gyldigt.

Artikel 14u

1. Når en autoriseret økonomisk operatør midlertidigt er ude af stand til at opfylde nogle af de i artikel 14a fastsatte kriterier, kan vedkommende anmode om suspension af status som autoriseret økonomisk operatør. I så fald underretter den autoriserede økonomiske operatør den udstedende toldmyndighed og angiver en frist for, hvornår kriterierne atter vil kunne opfyldes. Den udstedende toldmyndighed skal også underrettes om eventuelle planlagte foranstaltninger og tidsplanen for deres gennemførelse.

Den toldmyndighed, der underrettes, giver meddelelsen videre til toldmyndighederne i de øvrige medlemsstater med brug af det i artikel 14x omhandlede kommunikationssystem.

2. Hvis den autoriserede økonomiske operatør ikke har bragt situationen i orden inden for den i meddelelsen angivne frist, kan den udstedende toldmyndighed bevilge en rimelig forlængelse, hvis vedkommende har handlet i god tro. Denne forlængelse meddeles toldmyndighederne i de øvrige medlemsstater med brug af det i artikel 14x omhandlede kommunikationssystem.

I alle andre tilfælde tilbagekaldes AEO-certifikatet, og den kompetente toldmyndighed giver omgående toldmyndighederne i de øvrige medlemsstater meddelelse herom med brug af det i artikel 14x omhandlede kommunikationssystem.

3. Hvis der ikke er truffet de nødvendige foranstaltninger inden suspensionsperiodens udløb, finder artikel 14v anvendelse.







Afdeling 3

Tilbagekaldelse af AEO-certifikatet

Artikel 14v

1. AEO-certifikatet tilbagekaldes af den udstedende toldmyndighed i følgende tilfælde:

a) når den autoriserede økonomiske operatør ikke træffer de i artikel 14t, stk. 1, omhandlede foranstaltninger

b) når den autoriserede økonomiske operatør har begået grove overtrædelser af toldforskrifterne, og alle muligheder for klage er udtømt

c) når den autoriserede økonomiske operatør ikke træffer de nødvendige foranstaltninger i den i artikel 14u omhandlede suspensionsperiode

d) efter anmodning fra den autoriserede økonomiske operatør.

I det i litra b) omhandlede tilfælde kan toldmyndigheden dog beslutte ikke at tilbagekalde AEO-certifikatet, hvis den anser overtrædelserne for at være uvæsentlige i forhold til antallet eller omfanget af de toldrelaterede aktiviteter, og der ikke er tvivl om, at den autoriserede økonomiske operatør har handlet i god tro.

2. Tilbagekaldelsen gælder fra den følgende dag efter meddelelsen derom.

Når det i tilfælde af et i artikel 14a, stk. 1, litra c), omhandlet AEO-certifikat kun er betingelserne i artikel 14k, som den pågældende erhvervsdrivende ikke opfylder, tilbagekaldes certifikatet af den udstedende toldmyndighed, og der udstedes et nyt i artikel 14a, stk. 1, litra a), omhandlet AEO-certifikat.

3. Den udstedende toldmyndighed underretter omgående toldmyndighederne i de øvrige medlemsstater om tilbagekaldelsen af et AEO-certifikat med brug af det i artikel 14x omhandlede kommunikationssystem.

4. Med undtagelse af de i stk. 1, litra c) og d), omhandlede tilfælde af tilbagekaldelse må den økonomiske operatør ikke indgive en ny ansøgning om et AEO-certifikat inden for tre år fra datoen for tilbagekaldelsen.







KAPITEL 3

Udveksling af oplysninger

Artikel 14w

1. Den autoriserede økonomiske operatør underretter den udstedende toldmyndighed om alle forhold, som indtræffer efter, at certifikatet er givet, og som kan influere på dets fortsatte gyldighed eller indhold.

2. Alle relevante oplysninger, som den udstedende toldmyndighed er i besiddelse af, gøres tilgængelige for toldmyndighederne i de øvrige medlemsstater, hvor den autoriserede økonomiske operatør udfører toldrelaterede aktiviteter.

3. Hvis en toldmyndighed tilbagekalder en bestemt bevilling, der er givet en autoriseret økonomisk operatør på grundlag af vekommendes AEO-certifikat, til at benytte en bestemt toldforenkling i medfør af artikel 260, 263, 269, 272, 276, 277, 282, 283, 313a og 313b, 324a, 324e, 372, 454a og 912g, underretter den den toldmyndighed, som udstedte AEO-certifikatet.

Artikel 14x

1. Der anvendes et elektronisk informations- og kommunikationssystem, som bestemmes nærmere af Kommissionen og toldmyndighederne efter fælles aftale, til varetagelse af informations- og kommunikationsprocessen mellem toldmyndighederne og til informering af Kommissionen og de erhvervsdrivende.

2. Kommissionen og toldmyndighederne skal med brug af det i stk. 1 omhandlede system lagre og have adgang til følgende oplysninger:

a) de elektronisk fremsendte data i ansøgningerne

b) AEO-certifikaterne og i givet fald ændring og tilbagekaldelse heraf eller suspension af status som autoriseret økonomisk operatør

c) alle andre relevante oplysninger.

3. Den udstedende toldmyndighed underretter risikoanalysekontorerne i sin egen medlemsstat om udstedelse, ændring og tilbagekaldelse af et AEO-certifikat eller om suspension af status som autoriseret økonomisk operatør. Den underretter også alle udstedende myndigheder i de øvrige medlemsstater.

4. Listen over autoriserede økonomiske operatører kan offentliggøres af Kommissionen på internettet efter forudgående tilladelse fra de pågældende autoriserede økonomiske operatører. Listen ajourføres.

▼M18 —————

▼B







AFSNIT IV

VARERS OPRINDELSE







KAPITEL 1

Ikke-præferenceoprindelse







Afdeling 1

Bearbejdninger eller forarbejdninger, der giver oprindelsesstatus

Artikel 35

For tekstilvarer henhørende under afsnit XI i Den Kombinerede Nomenklatur og for en række andre varer end tekstilvarer fastsættes det i dette kapitel, hvilke bearbejdninger eller forarbejdninger der anses for at opfylde kriterierne i kodeksens artikel 24, hvorved disse varer får oprindelsesstatus i det land, hvor bearbejdningen eller forarbejdningen har fundet sted.

Ved »land« forstås alt efter omstændighederne enten et tredjeland eller Fællesskabet.







Underafdeling 1

Tekstilvarer henhørende under afsnit XI i Den Kombinerede Nomenklatur

Artikel 36

For tekstilvarer henhørende under afsnit XI i Den Kombinerede Nomenklatur anses en fuldstændig forarbejdning som defineret i artikel 37 som en bearbejdning eller forarbejdning, der giver varen oprindelsesstatus efter kodeksens artikel 24.

Artikel 37

Som fuldstændig forarbejdning anses en bearbejdning eller forarbejdning, der bevirker, at de fremstillede varer henføres under en anden position i Den Kombinerede Nomenklatur end den, der gælder for hvert af de anvendte materialer uden oprindelsesstatus.

For de i bilag 10 nævnte varer kan dog kun de særlige forarbejdninger, som er anført i kolonne 3 i samme bilag ud for hver fremstillet vare, anses som fuldstændige, uanset om de medfører et positionskifte (SIC! positionsskifte).

De nærmere bestemmelser for anvendelse af reglerne i bilag 10 findes i de indledende noter i bilag 9.

Artikel 38

Ved anvendelse af artikel 37 skal følgende bearbejdninger eller forarbejdninger altid anses som utilstrækkelige til at give varerne oprindelsesstatus, uanset om der er sket et positionsskifte:

a) behandlinger, som har til formål at sikre, at varernes tilstand ikke forringes under transport eller opbevaring (lufttilførsel, strækning, tørring, fjernelse af beskadigede eller fordærvede dele o.lign.)

b) simple foranstaltninger som afstøvning, sigtning, sortering, opdeling, sammenstilling (herunder samling i sæt), vask og tilskæring

i) udskiftning af emballage og adskillelse eller samling af kolli ii) anbringelse i sække, i etuier, i æsker, på underlag mv. samt enhver anden simpel indpakning c)

d) anbringelse af mærkesedler, etiketter mv. på selve varerne eller deres emballage

e) simpel sammenføjning af varedele for at danne en komplet vare

f) kombination af to eller flere af de i litra a) til e) nænvnte (SIC! nævnte) behandlinger.







Underafdeling 2

Andre varer end tekstilvarer henhørende under afsnit XI i Den Kombinerede Nomenklatur

Artikel 39

For de fremstillede varer, som er nævnt i bilag 11, anses en bearbejdning eller forarbejdning, der er anført i kolonne 3 i samme bilag, som en bearbejdning eller forarbejdning, der giver varen oprindelsesstatus efter kodeksens artikel 24.

De nærmere bestemmelser for anvendelsen af reglerne i nævnte bilag 13 findes i de indledende noter i bilag 9.







Underafdeling 3

Fælles bestemmelser for alle varer

Artikel 40

Angives det i listen i bilag 10 og 11, at oprindelsesstatus erhverves, når værdien af de anvendte materialer uden oprindelsesstatus ikke overstiger en bestemt procentdel af de fremstillede varers pris ab fabrik, beregnes denne procentdel på følgende måde.

— ved »værdi« forstås toldværdien ved indførslen af de anvendte materialer uden oprindelsesstatus eller, hvis denne ikke kendes eller kan konstateres, den først konstaterbare pris, der er betalt for materialerne i forarbejdningslandet

— ved »pris ab fabrik« forstås den fremstillede vares pris ab fabrik med fradrag af alle interne afgifter, der tilbagebetales eller kan tilbagebetales ved varens udførsel

— »værdi fremkommet ved montering« findes ved sammenlægning af værdien af de egentlige monteringsprocesser, herunder enhver form for færdiggørelsesproces og kontrol samt eventuelt indsættelse af dele med oprindelse i det land, hvor disse processer udføres, tillige med en rimelig fortjenstmargen og de generalomkostninger, der påløber i dette land som følge af de nævnte processer.







Afdeling 2

Gennemførelsesbestemmelser om reservedele

Artikel 41

▼M1

1. Tilbehør, reservedele og værktøjer, der leveres samtidig med redskaber, maskiner, apparater eller køretøjer, og til hvis normale udrustning de hører, anses for at have samme oprindelse som de pågældende redskaber, maskiner, apparater eller køretøjer.

▼B

►M1 2. ◄ Væsentlige reservedele, som er bestemt til redskaber, maskiner, apparater eller køretøjer, der er bragt i fri omsætning eller udført tidligere, formodes at have samme oprindelse som de pågældende redskaber, maskiner, apparater eller køretøjer, såfremt de opfylder de i denne afdeling fastsatte betingelser.

Artikel 42

Den i artikel 41 omhandlede formodning gælder kun:

— når dette er nødvendigt af hensyn til indførslen i bestemmelseslandet

— når brugen af de nævnte væsentlige reservedele ved fremstillingen af de pågældende redskaber, maskiner, apparater eller køretøjer ikke ville være til hinder for, at de pågældende redskaber, maskiner, apparater eller køretøjer ville få oprindelsesstatus i Fællesskabet eller i fremstillingslandet.

Artikel 43

Ved anvendelsen af artikel 41, anses:

a) som redskaber, maskiner, apparater eller køretøjer de varer, der er omfattet af afsnit XVI, XVII og XVIII i Den Kombinerede Nomenklatur

b) som væsentlige reservedele sådanne, der: — udgør dele, uden hvilke de under litra a) omhandlede varer, som er bragt i fri omsætning eller udført tidligere, ikke kan fungere tilfredsstillende — er karakteristiske for disse varer, — og — er bestemt til normal vedligeholdelse af disse varer og til at erstatte defekte eller ikke længere brugbare dele af samme beskaffenhed.

Artikel 44

Når der til de kompetente myndigheder eller udstedelsesberettigede organer i medlemsstaterne indgives en ansøgning om oprindelsescertifikat for væsentlige reservedele som omhandlet i artikel 41, skal dette certifikat samt ansøgningen herom i rubrik 6 (løbenr., mærker, numre, antal og art af kolli, varebeskrivelse) indeholde en erklæring fra ansøgeren, hvoraf det fremgår, at de omhandlede varer er bestemt til normal vedligeholdelse af en/et tidligere udført redskab, maskine, apparat eller køretøj, samt en nøjagtig angivelse af pågældende redskab, maskine, apparat eller køretøj.

Ansøgeren skal endvidere så vidt muligt henvise til det oprindelsescertifikat (udstedende myndighed, certifikatets nummer og dato), i henhold til hvilket redskabet, maskinen, apparatet eller køretøjet, til hvis vedligeholdelse delene er bestemt, er blevet udført.

Artikel 45

Skal oprindelsen af de i artikel 41 omhandlede væsentlige reservedele med henblik på overgang til fri omsætning i Fællesskabet ved indførslen godtgøres ved fremlæggelse af et oprindelsescertifikat, skal dette indeholde de i artikel 44 omhandlede angivelser.

Artikel 46

For at sikre overholdelsen af reglerne i dette afsnit kan medlemsstaternes kompetente myndigheder kræve yderligere dokumentation, især at der fremlægges:

— faktura eller kopi af fakturaen for de redskaber, maskiner, apparater eller køretøjer, der tidligere er bragt i fri omsætning eller udført

— kontrakt eller kopi af kontrakten eller ethvert andet dokument, hvoraf det fremgår, at leveringen sker i forbindelse med normal vedligeholdelse.







Afdeling 3

Gennemførelsesbestemmelser vedrørende oprindelsescertifikaterne







Underafdeling 1

Bestemmelser vedrørende almindelige oprindelsescertifikater

Artikel 47

Såfremt varers oprindelse ved indførslen godtgøres eller skal godtgøres ved fremlæggelse af et oprindelsescertifikat, skal dette certifikat opfylde følgende betingelser:

a) det skal være udfærdiget af en myndighed eller af et almindeligt anerkendt organ, der er behørigt bemyndiget af udstedelseslandet

b) det skal indeholde alle de angivelser, der er nødvendige for at identificere de varer, det vedrører, især: — kollienes antal, art, mærker og numre — varernes art — varernes brutto- og nettovægt; disse angivelser kan dog erstattes af andre, som f.eks. antal eller rumindhold, når varerne under transporten undergår en betydelig vægtændring, eller når deres vægt ikke kan konstateres, eller når varernes identitet normalt kan fastslås gennem disse andre angivelser — afsenderens navn

c) det skal entydigt beskræfte, at de varer, det vedrører, har deres oprindelse i et bestemt land.

Artikel 48

1. Oprindelsescertifikater, der udstedes af de kompetente myndigheder eller udstedelsesberettigede organer i medlemsstaterne, skal opfylde betingelserne i artikel 47, litra a) og b).

2. Certifikaterne og ansøgninger om sådanne certifikater udfærdiges på formularer svarende til modellerne i bilag 12.

3. Sådanne oprindelsescertifikater skal bekræfte, at varerne har deres oprindelse i Fællesskabet.

Hvis det af hensyn til eksporthandelen er nødvendigt, kan et certifikat dog bekræfte, at varerne har deres oprindelse i en bestemt medlemsstat.

Er betingelserne i EF-toldkodeksens artikel 24 kun opfyldt ved kombination af behandlinger udført i forskellige medlemsstater, må det dog kun bekræftes, at varerne har oprindelse i Fællesskabet.

Artikel 49

Oprindelsescertifikater udstedes efter skriftlig ansøgning fra den pågældende.

Når omstændighederne taler derfor, især når ansøgeren har regelmæssige eksportforretninger, kan medlemsstaterne give afkald på at kræve ansøgning for hver enkelt eksportforretning, forudsat at oprindelsesbestemmelserne overholdes.

Hvis det af hensyn til handelen er nødvendigt, kan der yderligere udstedes en eller flere genparter af hvert oprindelsescertifikat.

Disse genparter udstedes på formularer svarende til modellen i bilag 12.

Artikel 50

1. Certifikatets format er 210 × 297 mm, idet der tillades en maksimumstolerance på minus 5 mm og plus 8 mm for længden. Der anvendes hvidt, træfrit, skrivefast papir med en vægt på mindst 64 g/m2 eller mellem 25 og 30 g/m2, hvis der benyttes luftpostpapir. Forsiden af originalen skal være forsynet med et sepiafarvet gulliocheret bundtryk, som gør enhver forfalskning med mekaniske eller kemiske midler synlig.

2. Ansøgningsformularen trykkes på udførelsesmedlemsstaterne (SIC! udførselsmedlemsstatens) officielle sprog eller et eller flere af dens officielle sprog; formularen til oprindelsescertifikatet trykkes på et eller flere af Fællesskabets officielle sprog eller på et andet sprog efter handelens sædvaner og krav.

3. Medlemsstaterne kan selv trykke formularerne til oprindelsescertifikaterne eller lade dem trykke af trykkerier, som de har godkendt hertil. I sidstnævnte tilfælde skal godkendelsen fremgå af hver formular til oprindelsescertifikatet. Hvert oprindelsescertifikat skal være påtrykt trykkeriets navn og adresse eller et kendetegn, som gør det muligt at identificere dette. Det skal ydermere være påtrykt eller påstemplet et løbenummer i identifikationsøjemed.

Artikel 51

Ansøgningsformularen og oprindelsescertifikatet udfyldes på skrivemaskine eller i hånden med blokbogstaver på et af Fællesskabets officielle sprog eller på et andet sprog efter handelens sædvaner og krav, idet overensstemmelse skal iagttages.

Artikel 52

Hvert af de i artikel 48 omhandlede oprindelsescertifikater forsynes i identifikationsøjemed med et løbenummer. Ansøgningen om certifikat og samtlige genparter af certifikatet skal have samme nummer.

De kompetente myndigheder eller de udstedelsesberettigede organer i medlemsstaterne kan desuden forsyne disse dokumenter med et udstedelsesnummer.

Artikel 53

Medlemsstaternes kompetente myndigheder fastsætter, hvilke yderligere oplysninger der eventuelt skal gives i ansøgningen. Sådanne yderligere oplysninger skal begrænses til det mindst mulige.

Hver medlemsstat underretter Kommissionen om de bestemmelser, den træffer i medfør af ovenstående stykke. Kommissionen giver omgående de øvrige medlemsstater meddelelse herom.

Artikel 54

De kompetente myndigheder eller de udstedelsesberettigede organer i medlemsstaterne, der har udstedt oprindelsescertifikater, skal opbevare de dertil hørende ansøgninger i mindst to år.

Ansøgningerne kan dog opbevares i form af kopier, for så vidt disse har den samme beviskraft efter den pågældende medlemsstats lovgivning.







Underafdeling 2

Særlige bestemmelser vedrørende oprindelsescertifikater for visse landbrugsprodukter, der er omfattet af særlige importordninger

Artikel 55

I artikel 56 til 65 fastsættes betingelserne for anvendelse af oprindelsescertifikater for landbrugsprodukter med oprindelse i tredjelande, for hvilke der er indført særlige ikke-præferentielle importordninger, for så vidt der i disse ordninger henvises til de følgende bestemmelser.







a)

Oprindelsescertifikater

Artikel 56

1. Oprindelsescertifikater for landbrugsprodukter med oprindelse i tredjelande, for hvilke der er indført særlige ikke-præferentielle importordninger, udfærdiges på formularer svarende til modellen i bilag 13.

2. Certifikaterne udstedes af de kompetente statslige myndigheder i de pågældende tredjelande, i det følgende benævnt »udstedende myndigheder«, hvis de varer, som de pågældende certifikater vedrører, i henhold til gældende bestemmelser i Fællesskabet kan anses for at have oprindelse i disse lande.

3. Certifikaterne skal ligeledes bekræfte alle nødvendige oplysninger, som kræves i henhold til fællesskabsbestemmelserne om de særlige importordninger, der er omhandlet i artikel 55.

4. Certifikaternes gyldighedsperiode er ti måneder, regnet fra den dato, hvor de udstedende myndigheder har udstedt dem, jf. dog bestemmelserne om de særlige importordninger, der er omhandlet i artikel 55.

Artikel 57

1. Oprindelsescertifikater, der er udfærdiget i henhold til denne underafdeling, kan kun forekomme i ét eksemplar, på hvilket er anført »original« ved siden af dokumentets betegnelse.

Hvis der bliver behov for yderligere eksemplarer, skal der på disse anføres »kopi« ved siden af dokumentets betegnelse.

2. De kompetente myndigheder i Fællesskabet anerkender kun originaleksemplaret af oprindelsescertifikatet.

Artikel 58

1. Oprindelsescertifikatets format skal være 210 × 297 mm, idet der tillades en maksimumstolerance på minus 5 mm og plus 8 mm for længden. Der anvendes hvidt, træfrit papir med en vægt på mindst 40 g/m2. Forsiden af originalen skal være forsynet med et gult guillocheret bundtryk, som gør enhver forfalskning med mekaniske eller kemiske midler synlig.

2. Certifikatformularen skal trykkes og udfyldes på et af Fællesskabets officielle sprog.

Artikel 59

1. Certifikatet udfyldes på skrivemaskine, ad mekanisk vej eller på lignende måde.

2. Raderinger eller rettelser er ikke tilladt. Ændringer foretages ved overstregning af de urigtige oplysninger og, i påkommende tilfælde, ved tilføjelse af de ønskede oplysninger. Alle ændringer skal være bekræftet af den, der foretager dem, og påtegnes af de udstedende myndigheder.

Artikel 60

1. Oprindelsescertifikater, der er udstedt i henhold til artikel 56 til 59, skal i rubrik 5 indeholde alle i artikel 56, stk. 3, omhandlede yderligere oplysninger, der i givet fald er nødvendige for anvendelsen af de særlige importordninger, som de vedrører.

2. Den ikke benyttede plads i rubrik 5, 6 og 7 overstreges for at umuliggøre senere tilføjelser.

Artikel 61

Hvert oprindelsescertifikat skal være forsynet med et nummer i identifikationsøjemed; dette kan være påtrykt og skal bære den udstedende myndigheds stempel samt den eller de underskriftsberettigede personers underskrift.

Oprindelsescertifikatet udstedes i forbindelse med udførslen af de varer, som det vedrører, og den udstedende myndighed beholder en kopi af hvert certifikat, som den udsteder.

Artikel 62

I undtagelsestilfælde kan det i ovenstående bestemmelser omhandlede oprindelsescertifikat udstedes efter udførslen af de varer, som det vedrører, hvis det som følge af en fejltagelse, uforsætlig undladelse eller særlige omstændigheder ikke er sket i forbindelse med udførslen.

De udstedende myndigheder kan kun udstede det i artikel 56 til 61 omhandlede oprindelsescertifikat efterfølgende, hvis de har undersøgt, om oplysningerne i eksportørens anmodning svarer til oplysningerne i det tilsvarende eksportdokument.

På certifikater, der udstedes efterfølgende, skal der i rubrikken »bemærkninger« anføres en af følgende påtegninger:

— expedido a posteriori,

— udstedt efterfølgende,

— Nachträglich ausgestellt,

— Εκδοθέν εκ των υστέρων,

— Issued retrospectively,

— Délivré a posteriori,

— rilasciato a posteriori,

— afgegeven a posteriori,

— emitido a posteriori

▼

— annettu jälkikäteen —utfärdat i efterhand,

— utfärdat i efterhand,

▼A2

— Vystaveno dodatečně,

— Välja antud tagasiulatuvalt,

— Izsniegts retrospektīvi,

— Retrospektyvusis išdavimas,

— Kiadva visszamenőleges hatállyal,

— Maħruġ retrospettivament,

— Wystawione retrospektywnie,

— Izdano naknadno,

▼M26

— Vyhotovené dodatočne,

▼M30

— издаден впоследствие,

— eliberat ulterior.

▼B







b)

Administrativt samarbejde

Artikel 63

1. Når de særlige importordninger for visse landbrugsprodukter er baseret på anvendelse af det i artikel 56 til 62 omhandlede oprindelsescertifikat, er iværksættelsen af en procedure for administrativt samarbejde en betingelse for, at disse ordninger kan benyttes, medmindre andet er fastsat i den pågældende ordning.

I den forbindelse meddeler de pågældende tredjelande Kommissionen for De Europæiske Fællesskaber:

— navn og adresse på de myndigheder, der har beføjelse til at udstede oprindelsescertifikater, samt prøver på aftryk af de stempler, som de benytter

— navn og adresse på de statslige myndigheder, der skal modtage anmodninger om efterfølgende kontrol af oprindelsescertifikater, som fastsat i artikel 64.

Alle disse oplysninger videresendes af Kommissionen til medlemsstaternes kompetente myndigheder.

2. Hvis de pågældende tredjelande ikke meddeler Kommissionen for De Europæiske Fællesskaber de i stk. 1 omhandlede oplysninger, afslår de kompetente myndigheder i Fællesskabet at give tilladelse til, at de særlige importordninger benyttes.

Artikel 64

1. Efterfølgende kontrol af de i artikel 56 til 62 omhandlede oprindelsescertifikater foretages i form af stikprøver samt hver gang, der er begrundet tvivl om et dokuments ægthed eller rigtigheden af oplysningerne deri.

For så vidt angår oprindelse foretages kontrollen på toldmyndighedernes foranledning.

For så vidt angår anvendelse af bestemmelserne på landbrugsområdet kan kontrollen i givet fald foretages af andre kompetente myndigheder.

2. Ved anvendelse af stk. 1 tilbagesender de kompetente myndigheder i Fællesskabet oprindelsescertifikatet eller en kopi heraf til den af udførselslandet udpegede statslige kontrolmyndighed, i givet fald med anførelse af de reelle eller formelle årsager, som berettiger til en undersøgelse. Sammen med dette certifikat sender de, såfremt denne er fremlagt, fakturaen eller en kopi heraf og anfører alle de oplysninger, der har kunnet indhentes, og som giver anledning til at tro, at oplysningerne i certifikatet er ukorrekte, eller at certifikatet ikke er ægte.

Hvis anvendelsen af de pågældende særlige importordninger suspenderes, indtil resultaterne af kontrollen foreligger, frigiver toldmyndighederne i Fællesskabet varerne under forbehold af, at der træffes de sikkerhedsforanstaltninger, som skønnes nødvendige.

Artikel 65

1. Resultaterne af den efterfølgende kontrol meddeles snarest muligt til de kompetente myndigheder i Fællesskabet.

De skal gøre det muligt at afgøre, om de oprindelsescertifikater, der er tilbagesendt i henhold til artikel 64, vedrører de varer, der faktisk er udført, og om varerne i sidste ende også kan være omfattet af den pågældende særlige importordning.

2. Opnås der intet svar på en anmodning om efterfølgende kontrol inden for en frist på seks måneder, afslår de kompetente myndigheder i Fællesskabet definitivt at indrømme adgang til den særlige importordning.

▼M18







KAPITEL 2

Præferenceoprindelse

Artikel 66

I dette kapitel forstås ved:

a) »fremstilling« : alle former for bearbejdning eller forarbejdning, herunder også samling eller specifikke processer

b) »materialer« : alle former for bestanddele, råmaterialer, komponenter eller dele osv., der er anvendt til fremstillingen af et produkt

c) »produkt« : det produkt, der fremstilles, også når det senere er bestemt til anvendelse i en anden fremstillingsproces

d) »varer« : materialer og produkter

e) »toldværdi« : den værdi, der er fastlagt i overensstemmelse med aftalen om anvendelsen af artikel VII i den almindelige overenskomst om told og udenrigshandel 1994 (WTO-aftalen om toldværdiansættelse)

f) »prisen ab fabrik« i bilag 15 : den pris, der betales for produktet ab fabrik til den producent, i hvis virksomhed den sidste bearbejdning eller forarbejdning har fundet sted, såfremt prisen indbefatter værdien af alle anvendte materialer, minus alle interne afgifter, der tilbagebetales eller kan tilbagebetales, når det fremstillede produkt udføres

g) »materialernes værdi« i bilag 15 : toldværdien på indførselstidspunktet for de benyttede materialer uden oprindelsesstatus eller, såfremt denne værdi ikke er kendt og ikke kan opgøres, den første registrerede pris, der er betalt for disse materialer i Fællesskabet eller i det pågældende præferenceberettigede land efter artikel 67, stk. 1, eller i den præferenceberettigede republik efter artikel 98, stk. 1. Hvis det er nødvendigt at fastsætte værdien af de anvendte materialer med oprindelsesstatus, finder bestemmelserne i dette afsnit tilsvarende anvendelse

h) »kapitler« og »positioner« : de kapitler og positioner (fire-cifrede koder), der benyttes i den nomenklatur, som udgør det harmoniserede system

i) »tariferet« : et produkts eller et materiales tarifering under en bestemt position

j) »sending« : produkter, som enten sendes samtidig fra en bestemt eksportør til en bestemt modtager eller er omfattet af et gennemgående transportdokument, der dækker transporten fra eksportøren til modtageren, eller, såfremt et sådant dokument ikke foreligger, af en samlet faktura.







Afdeling 1

Den generelle præferenceordning







Underafdeling 1

Definition af begrebet produkter med oprindelsesstatus

Artikel 67

1. Ved anvendelse af bestemmelserne om de generelle toldpræferencer, som indrømmes af Fællesskabet for produkter med oprindelse i udviklingslande (i det følgende benævnt »præferenceberettigede lande«) anses nedenstående produkter for at have oprindelse i et præferenceberettiget land:

a) produkter, der fuldt ud er fremstillet i det pågældende land, jf. artikel 68

b) produkter, der er fremstillet i det pågældende præferenceberettigede land, og til hvis fremstilling der er medgået andre produkter end dem, der er nævnt i litra a), på betingelse af at produkterne har undergået en tilstrækkelig bearbejdning eller forarbejdning, jf. artikel 69.

2. Ved anvendelse af bestemmelserne i denne afdeling anses produkter med oprindelse i Fællesskabet, jf. stk. 3, som produkter med oprindelse i et præferenceberettiget land, forudsat at de i det pågældende præferenceberettigede land undergår en mere vidtgående bearbejdning eller forarbejdning end den, der er omhandlet i artikel 70.

3. Bestemmelserne i stk. 1 finder tilsvarende anvendelse for at fastslå oprindelsen af produkter fremstillet i Fællesskabet.

4. I det omfang Norge og Schweiz indrømmer generelle toldpræferencer til produkter med oprindelse i de i stk. 1 omhandlede præferenceberettigede lande og anvender en tilsvarende definition af produkter med oprindelsesstatus som den, der er fastlagt i nærværende afdeling, anses produkter med oprindelse i Fællesskabet, Norge eller Schweiz, der i et præferenceberettiget land undergår mere vidtgående bearbejdning eller forarbejdning end dem, der er omhandlet i artikel 70, som produkter med oprindelse i det pågældende præferenceberettigede land.

Bestemmelserne i første afsnit finder kun anvendelse på produkter med oprindelse i Fællesskabet, Norge eller Schweiz (i overensstemmelse med oprindelsesreglerne for de pågældende toldpræferencer), såfremt produkterne udføres direkte til de præferenceberettigede lande.

Første afsnit finder ikke anvendelse på produkter, der henhører under kapitel 1-24 i det harmoniserede system.

Kommissionen offentliggør i De Europæiske Fællesskabers Tidende, C-udgaven, datoen, fra hvilken de i første og andet afsnit fastsatte bestemmelser finder anvendelse.

5. Bestemmelserne i stk. 4 finder anvendelse på betingelse af, at Norge og Schweiz ud fra gensidighedsprincippet indrømmer samme behandling for fællesskabsprodukter.

Artikel 68

1. Som produkter, der fuldt ud er fremstillet i et præferenceberettiget land eller Fællesskabet, anses følgende:

a) mineralske produkter, som er udvundet af deres jord eller havbund

b) vegetabilske produkter, der er høstet dér

c) levende dyr, som er født og opdrættet dér

d) produkter fra levende dyr, som er opdrættet dér

e) produkter fra jagt og fiskeri, som drives dér

f) produkter fra havfiskeri og andre produkter fra havet, som er optaget af deres fartøjer uden for deres søterritorier

g) produkter, som er fremstillet på deres fabriksskibe udelukkende på grundlag af de i litra f) nævnte produkter

h) brugte genstande, som indsamles dér og kun anvendes til genindvinding af råmaterialer

i) affald og skrot, der hidrører fra fremstillingsvirksomhed, som udøves dér

j) produkter, som er udvundet af havbunden eller -undergrunden beliggende uden for deres søterritorier, for så vidt det har eneret på udnyttelsen af denne havbund eller -undergrund

k) varer, som er fremstillet dér udelukkende på grundlag af de i litra a) til j) nævnte produkter

2. Udtrykket »deres fartøjer« og »deres fabriksskibe« i stk. 1, litra f) og g), omfatter kun de fartøjer og fabriksskibe:

— som er registreret eller anmeldt i det præferenceberettigede land eller i en EF-medlemsstat

— som fører et præferenceberettiget lands eller en EF-medlemsstats flag

— som mindst for 50 %'s vedkommende ejes af statsborgere i det præferenceberettigede land eller i EF-medlemsstaterne eller af et selskab, hvis hovedsæde ligger i det præferenceberettigede land eller i en af disse stater, hvis administrerende direktør eller direktører, hvis formand for bestyrelsen eller tilsynsrådet samt flertallet af disse organers medlemmer er statsborgere i det præferenceberettigede land eller i EF-medlemsstaterne, og hvis kapitel desuden, når det drejer sig om selskaber, for mindst halvdelens vedkommende tilhører det pågældende præferenceberettigede land eller EF-medlemsstaterne, offentlige institutioner eller statsborgere i dette præferenceberettigede land eller i medlemsstaterne

— hvis kaptajn og officerer er statsborgere i det præferenceberettigede land eller i EF-medlemsstaterne, og

— hvis besætning er sammensat således, at mindst 75 % er statsborgere i det præferenceberettigede land eller i EF-medlemsstaterne.

3. Udtrykkene »præferenceberettiget land« og »Fællesskabet« omfatter også de